**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Ιουνίου 2022, ημέρα Παρασκευή και ώρα 10.10΄π.μ., στην Αίθουσα «**Προέδρου Αθανασίου Κωνστ. Τσαλδάρη» (223)**, του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Ενσωμάτωση της παρ.5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών».(2η συνεδρίαση - ακρόαση εξωκοινοβουλευτικών προσώπων)

Στην συνεδρίαση παρέστησαν ο Αναπληρωτής Υπουργός Οικονομικών, κ. Θεόδωρος Σκυλακάκης, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί φορείς.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Σταύρος Σπυρόπουλος,  Νομικός Σύμβουλος του Κράτους (ΝΣΚ), Εμμανουέλα Πανοπούλου, Πρόεδρος της Ένωσης Μελών του Νομικού Συμβουλίου του Κράτους (ΝΣΚ), Φώτης Ιασωνίδης, Αντιπρόεδρος του Φορέα Διαχείρισης Κοινοχρήστων εντός του Μητροπολιτικού Πόλου Ελληνικού – Αγίου Κοσμά, Ιωάννης Λογοθέτης, Πρόεδρος της Ομοσπονδίας Συλλόγων Εργαζομένων Τυχερών Παιχνιδιών, Βασίλειος Κορκίδης, Πρόεδρος του Εμπορικού και Βιομηχανικού Επιμελητηρίου Πειραιά (ΕΒΕΠ), Βασίλειος Κανακάκης, Πρόεδρος του Συνδέσμου Επιχειρήσεων Ναυπηγικής Βιομηχανίας και Ευάγγελος Μπαλογιάννης, Πρόεδρος του Σωματείου Εργαζομένων Ναυπηγείων Σκαραμαγκά «Η ΤΡΙΑΙΝΑ».

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αναστασιάδης Σάββας, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κόνσολας Εμμανουήλ (Μάνος), Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Ελευθεριάδου Σουλτάνα, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Λοβέρδος Ανδρέας, Κατσώτης Χρήστος, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, κύριε Υπουργέ, καλημέρα.

Αρχίζει η δεύτερη συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών με τίτλο «Ενσωμάτωση της παρ.5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (ΕΚΑΖ) ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών».

Είμαστε στη δεύτερη συνεδρίαση, στην ακρόαση των εξωκοινοβουλευτικών φορέων και θα ξεκινήσουμε με τον κύριο Σταύρο Σπυρόπουλο,Νομικό Σύμβουλο του Κράτους.

**ΣΤΑΥΡΟΣ ΣΠΥΡΟΠΟΥΛΟΣ (Νομικός Σύμβουλος του Κράτους (ΝΣΚ)):** Καλή σας ημέρα.

Κύριε Πρόεδρε, κυρίες και κύριοι Βουλευτές, κύριε Υπουργέ, όπως γνωρίζετε, με το ν. 4831/2021, που ισχύει από 23 Σεπτεμβρίου του 2021, θεσπίστηκε, σύμφωνα με το άρθρο 100Α του Συντάγματος, νέος Οργανισμός, ειδικός νόμος για το Νομικό Συμβούλιο του Κράτους, που ρυθμίζει τις αρμοδιότητες και τη λειτουργία του, καθώς και την κατάσταση των λειτουργών και των υπαλλήλων.

 Κατά την πρακτική εφαρμογή του νόμου αυτού, από τότε που άρχισε να ισχύει, μέχρι πρόσφατα, διαπιστώθηκε η ύπαρξη κάποιων σφαλμάτων, λεκτικών, γραφικών, κάποιων κενών στις διατυπώσεις του και κάποιων ασαφειών σε διάφορες διατάξεις του Οργανισμού και κρίθηκε αναγκαίο να γίνουν οι σχετικές νομοτεχνικές βελτιώσεις.

Πράγματι, με τις διατάξεις των άρθρων 22 έως 38 του συζητούμενου, στην Επιτροπή σας, νομοσχεδίου, τα παραπάνω σφάλματα και λάθη-ασάφειες, διορθώνονται, καλύπτονται και διευκρινίζονται αντίστοιχα, κατά την άποψή μας, κατά τον πλέον ορθό τρόπο.

Ειδικότερα, οι σημαντικότερες παρεμβάσεις, που γίνονται με τις προτεινόμενες ρυθμίσεις, αφορούν θέματα των αρμοδιοτήτων του Νομικού Συμβουλίου του Κράτους σε υποθέσεις διαιτησίας των Νομικών Προσώπων Δημοσίου Δικαίου και των Ανεξάρτητων Αρχών, καθώς και της συμμετοχής μελών του Νομικού Συμβουλίου του Κράτους ως διαιτητών ή επιδιαιτητών στις διαδικασίες αυτές.

 Σε θέματα αρμοδιοτήτων των συλλογικών οργάνων του Νομικού Συμβουλίου του Κράτους. Σε κάποια, δύο-τρία ζητήματα του διαγωνισμού πρόσληψης Δοκίμων Δικαστικών Πληρεξουσίωντου Νομικού Συμβουλίου. Σε κάποια θέματα της πειθαρχικής διαδικασίας, της στελέχωσης των υπηρεσιακών μονάδων του Νομικού Συμβουλίου του Κράτους σε διοικητικό προσωπικό.

Τέλος στην ετήσια έκθεση, που σύμφωνα με το άρθρο 120 του Οργανισμού υποβάλλει το Νομικό Συμβούλιο του Κράτους προς τη Βουλή των Ελλήνων και με την οποία καταγράφεται και αποτιμάται και παρουσιάζεται το έργο του Νομικού Συμβουλίου του Κράτους κατά το προηγούμενο, από τη σύνταξη της έκθεσης, έτος. Επίσης, με το άρθρο 51 του νομοσχεδίου γίνονται κάποιες τροποποιήσεις του άρθρου 48 του νόμου 4589/2017 ,που αφορά τη λειτουργία του γραφείου Νομικού Συμβουλίου του Κράτους στην Ακαδημία Αθηνών και τούτο, προκειμένου να προσαρμοσθεί καλύτερα η υπηρεσιακή αυτή μονάδα του Νομικού Συμβουλίου του Κράτους στις οργανωτικές και λειτουργικές ιδιαιτερότητες, που παρουσιάζει ο θεσμός της Ακαδημίας Αθηνών ανέκαθεν και να λειτουργήσει και να αποδώσει καλύτερα το έργο του αυτό στην Ακαδημία Αθηνών.

Αυτά ήθελα να σας παρουσιάσω και είμαστε στη διάθεσή σας για οποιαδήποτε ερώτηση μας τεθεί ή κάποια πληροφορία, που μας ζητηθεί.

Ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Και εμείς, κύριε Σπυρόπουλε, ευχαριστούμε.

Τον λόγο έχει η κυρία Εμμανουέλα Πανοπούλου.

**ΕΜΜΑΝΟΥΕΛΑ ΠΑΝΟΠΟΥΛΟΥ (Πρόεδρος της Ένωσης Μελών του Νομικού Συμβουλίου του Κράτους (ΝΣΚ)):** Καλημέρα σας. Ευχαριστώ πολύ.

 Κύριε πρόεδρε, κύριοι βουλευτές, κύριε Υπουργέ καλή σας μέρα εκ μέρους της Ένωσης Μελών του Νομικού Συμβουλίου του Κράτους είδαμε τις νέες ρυθμίσεις αυτές, που εισάγονται προς νομοτεχνική κυρίως βελτίωση των ρυθμίσεων του ήδη ισχύοντος Οργανισμού του Νομικού Συμβουλίου του Κράτους. Η Ένωση Μελών έχει μόνο μια πολύ συγκεκριμένη παρατήρηση σε ό,τι αφορά την τοποθέτηση πλέον με την αλλαγή, δηλαδή, και την πρόβλεψη του άρθρου 25 που τροποποιεί την παράγραφο 3 του άρθρου 21 του νόμου του ισχύοντος Οργανισμού σε σχέση με την τοποθέτηση με απόφαση του Προέδρου Προϊσταμένων λειτουργών του Νομικού Συμβουλίου του Κράτους με τον βαθμό του Νομικού Συμβούλου του Κράτους. Η παρατήρηση της Ένωσης ανάγεται στο γεγονός ότι, στο Νομικό Συμβούλιο του Κράτους, με έδρα του κατά κύριο λόγο την Αθήνα και με έργο όλων των Νομικών Συμβούλων να είναι Μέλη της Ολομέλειας και των τμημάτων του Νομικού Συμβουλίου, αυτή τη στιγμή, όσοι προΐστανται γραφείων, που είναι σε Αποκεντρωμένες Διοικήσεις στα γραφεία Νομικού Συμβούλου -δηλαδή που βρίσκονται εκεί-, είναι επαρκής η εκπροσώπησή τους στο βαθμό του Νομικού Συμβούλου και δεν απαιτείται, κατά την άποψή μας, να υπηρετούν Νομικοί Σύμβουλοι του Κράτους με την ιδιότητα αυτή σε δικαστικά γραφεία.

Σε όλη την λειτουργία του Νομικού Συμβουλίου οι προϊστάμενοι γραφείων φθάνει στο βαθμό του Παρέδρου, υπάρχει επαρκής αριθμός Παρέδρων, με αριθμό 64 ήδη που προβλέπονται στον Οργανισμό, οι οποίοι μπορούν να καλύψουν επάξια και το πράττουν εδώ και πάρα πολλά χρόνια τις θέσεις των προϊσταμένων των δικαστικών γραφείων. Συνεπώς, η Ένωση Μελών θεωρεί ότι το έργο των Νομικών Συμβούλων κατά κύριο λόγο ασκείται στην Αθήνα. Η έδρα του Νομικού Συμβουλίου του Κράτους και το κύριο έργο του ασκείται από την πόλη της Αθήνας και σε συνεργασία με τα γραφεία Νομικού Συμβουλίου, που εδρεύουν στα Υπουργεία, στις Ανεξάρτητες Αρχές, Πανεπιστήμια και λοιπούς φορείς, που το Νομικό Συμβούλιο του Κράτους εκπροσωπεί και, συνεπώς, δεν απαιτείται η στελέχωση των δικαστικών γραφείων με λειτουργούς του ΝΣΚ με το βαθμό του Νομικού Συμβούλου.

Κατά τα λοιπά, οι υπόλοιπες αλλαγές δεν είναι ουσιώδεις κατά την άποψή μας. Απλώς, στο πνεύμα του Οργανισμού, που ήδη ισχύει, αυτές οι ρυθμίσεις απλώς επιχειρούν μια βελτίωση των ήδη ισχυουσών ρυθμίσεων.

Ευχαριστούμε πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ, την κυρία Πανοπούλου. Το λόγο έχει ο κύριος Ιασωνίδης, Αντιπρόεδρος του Φορέα Διαχείρισης Κοινοχρήστων εντός του Μητροπολιτικού Πόλου Ελληνικού - Αγίου Κοσμά.

**ΦΩΤΗΣ ΙΑΣΩΝΙΔΗΣ (Αντιπρόεδρος του Φορέα Διαχείρισης Κοινοχρήστων εντός του Μητροπολιτικού Πόλου Ελληνικού – Αγίου Κοσμά):** Καλημέρα κι από μένα. Ονομάζομαι Ιασωνίδης Φώτης και είμαι Αντιδήμαρχος Πολιτισμού Ελληνικού - Αργυρούπολης και Αντιπρόεδρος του Φορέα Διαχείρισης των Κοινοχρήστων, εκπροσωπώντας τον Δήμαρχο, Αντιπρόεδρο και Πρόεδρο, κ. Γιάννη Κωνσταντάτο.

Σε ό,τι αφορά για το καζίνο, αγαπητοί κύριοι, θέλω να σας ενημερώσω ότι δεν μπορούμε να μπούμε σε τεχνικές λεπτομέρειες, αλλά καμία επένδυση δεν είναι αποδεκτή, αν δεν σέβεται την κοινωνία και τους κατοίκους που μένουν σε όλη την περιοχή μας. Είμαστε η διοίκηση που στήριξε την επένδυση, είμαστε εγγύηση σταθερότητας για την περιοχή και εγγύηση, ότι θα συνεχιστεί και θα ολοκληρωθεί η επένδυση. Γι’ αυτόν ακριβώς το λόγο, συστήσαμε με προσπάθειες του Δημάρχου μας τον Φορέα Διαχείρισης Κοινοχρήστων της επένδυσης, για να διαχειριστεί όλες τις κοινόχρηστες υποδομές, που θα γίνουν στην επένδυση προς όφελος όλων των κατοίκων, όχι μόνο του Δήμου Ελληνικού – Αργυρούπολης, αλλά και όλης της περιοχής. Θέλουμε όλα τα σχέδια, τα οποία έχουν να κάνουν με τις περιβαλλοντικές, συγκοινωνιακές και αστικές επιπτώσεις, που θα έχει η επένδυση. Είμαστε, σαν φορέας, δύναμη διαλόγου. Είναι κάτι το πρωτότυπο για όλα, πανευρωπαϊκά. Είναι ένας φορέας, ο οποίος συνδυάζει την Τοπική Αυτοδιοίκηση, την Κυβέρνηση και τον ιδιώτη επενδυτή και αγαστά συνεργαζόμαστε όλοι μαζί για το καλό όλης της περιοχής μας.

Επίσης, είμαστε υπεύθυνοι για την έκδοση συγκεκριμένων αδειών, που θα γίνονται στο χώρο της επένδυσης και αυτό που μας απασχολεί πάρα πολύ, και θέλουμε να το υπενθυμίσουμε και στον Υπουργό, είναι ότι εμείς εγκαίρως, για να προχωρήσει στο χρονοδιάγραμμά της η επένδυση, έχουμε δώσει πολλές εγκαταστάσεις, τις οποίες είχαμε μέσα στον χώρο, που γίνεται τώρα η επένδυση. Είχαμε αθλητικές εγκαταστάσεις, είχαμε βρεφονηπιακούς σταθμούς, είχαμε σχολεία. Έχουν αποδοθεί ελάχιστα τα οικόπεδα αυτά, τα οποία οφείλει η Κυβέρνηση, το Κράτος, να επιστρέψει πίσω σε εμάς και αναμένουμε άμεσα να μας επιστραφούν τα οικόπεδα αυτά, τα οποία χρειαζόμαστε, για να ξαναφτιάξουμε τις δικές μας εγκαταστάσεις. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε, κύριε Αντιδήμαρχε. Το λόγο έχει ο κ. Ιωάννης Λογοθέτης, Πρόεδρος της Ομοσπονδίας Συλλόγων Εργαζομένων Τυχερών Παιχνιδιών.

 **ΙΩΑΝΝΗΣ ΛΟΓΟΘΕΤΗΣ (Πρόεδρος της Ομοσπονδίας Συλλόγων Εργαζομένων Τυχερών Παιχνιδιών):** Καλή σας μέρα! Κύριε Πρόεδρε, κυρίες και κύριοι βουλευτές, όταν στα μέσα της δεκαετίας του 1990 χορηγούνταν οι άδειες των ιδιωτικών καζίνο σε όλη τη χώρα, ελάχιστοι τότε στην ελληνική κοινωνία και στο πολιτικό σύστημα μπορούσαν να διανοηθούν, ότι την αμέσως επόμενη εικοσιπενταετία θα δημιουργείτο στη χώρα μας ένα τεράστιο υποσύστημα συναλλασσόμενων μεταξύ τους ανθρώπων και μια νέα βιομηχανία, η βιομηχανία των τυχερών παιχνιδιών. Αυτό το νέο υποσύστημα δαιμονοποιήθηκε από πολλούς και όχι άδικα, αφού άνθρωποι σε πολλές περιπτώσεις μπορεί να απωλέσουν σημαντικά χρηματικά ποσά. Η δαιμονοποίηση, όμως, αυτή δημιουργεί και κρυφές ενοχές, τόσο στις ρυθμιστικές αρχές, όσο και στις εκάστοτε κυβερνήσεις, οι οποίες αποφεύγουν ή καθυστερούν επί μακρόν να προχωρήσουν σε αναγκαίες ρυθμιστικές παρεμβάσεις εκσυγχρονισμού της αγοράς των τυχερών παιχνιδιών, επ’ ωφελεία των ίδιων των επισκεπτών των αιθουσών των καζίνο, αλλά και των εργαζομένων. Αποτέλεσμα είναι να χάνεται διαρκώς πολύτιμος χρόνος στο πεδίο του εκσυγχρονισμού της αγοράς των καζίνο, τα οποία είναι επιχειρήσεις έντασης εργασίας με χιλιάδες εργαζόμενους και να δημιουργούνται προϋποθέσεις αθέμιτου ανταγωνισμού προς όφελος άλλων.

Ας πάμε τώρα στο καζίνο του Ελληνικού. Δεν μπορούμε από τη στιγμή που προχωρούν οι διαδικασίες αδειοδότησης να μην καλωσορίσουμε αυτή τη νέα επένδυση που, όπως οι επενδυτές ισχυρίζονται, θα δημιουργήσει χιλιάδες νέες θέσεις εργασίας. Εμείς, ως Ομοσπονδία Συλλόγων Εργαζομένων Τυχερών Παιχνιδιών είμαστε, εδώ, σήμερα, για να υποβάλουμε στην εθνική αντιπροσωπεία ορισμένους προβληματισμούς και αιτήματα, τα οποία δεν γίνεται να παραγνωριστούν.

Καταρχάς ερωτούμε, γιατί δεν υπάρχει πρόβλεψη μέσα στην άδεια υποχρέωσης πρόσληψης ελάχιστου αριθμού προσωπικού για το καζίνου του Ελληνικού; Όταν χορηγήθηκαν οι άδειες των ιδιωτικών καζίνο στα μέσα της δεκαετίας του 90΄, βασικό αντισταθμιστικό όφελος προς το κοινωνικό σύνολο ήταν σε όλες τις άδειες η πρόσληψη και η συνεχή απασχόληση συγκεκριμένου αριθμού εργαζομένων ανά καζίνο στη βάση μελέτης, που είχε γίνει για τη δυναμική, που θα ανέπτυσσε η κάθε επιχείρηση. Εδώ δεν βλέπουμε κάτι τέτοιο.

Επιπλέον, ομολογουμένως το καζίνο του Ελληνικού θα είναι η ναυαρχίδα του στόλου των ελληνικών καζίνο. Η φιλοδοξία των επενδυτών είναι να προσελκύσει κάθε είδους παίκτες από τη διεθνή αγορά. Όμως, «οι παροικούντες την Ιερουσαλήμ», δηλαδή εμείς οι επαγγελματίες του κλάδου, ξέρουμε ότι κατά ένα σημαντικό ποσοστό αυτό το καζίνο θα απευθυνθεί και στην εγχώρια αγορά, η οποία είναι ήδη παρηκμασμένη.

Τα μισά καζίνο της χώρας είναι στα πρόθυρα της χρεοκοπίας, οι εργαζόμενοι είναι απλήρωτοι και εμείς τα συνδικαλιστικά όργανα εκπροσώπησης αυτών των εργαζομένων κρατάμε «με νύχια και με δόντια» αντίσταση, για να μην υπάρξουν απολύσεις. Αντιλαμβάνεστε, λοιπόν, ότι με το άνοιγμα του καζίνου του Ελληνικού κανένας δεν θα μπορέσει να συγκρατήσει τις υφιστάμενες προβληματικές ή και τις υγιείς επιχειρήσεις να προβούν σε ομαδικές απολύσεις, προκειμένου να διασωθούν.

Και ερωτούμε. Υπάρχει πρόβλεψη υποχρέωσης του νέου κατόχου της άδειας λειτουργίας καζίνο στο Ελληνικό για απορρόφηση των ως άνω εργαζομένων επαγγελματιών του κλάδου, που θα χάσουν την εργασία τους με αφορμή την είσοδο ενός πανίσχυρου και φορολογικά ανταγωνιστικότερου παίκτη στην αγορά των καζίνο; Εμείς μια τέτοια υποχρέωση στο σχέδιο, που έχει κατατεθεί στην εθνική αντιπροσωπεία δεν βλέπουμε.

Κυρίες και κύριοι βουλευτές, συμφωνεί ή διαφωνεί κανείς με τη λειτουργία των επιχειρήσεων καζίνο, θα πρέπει να γίνει αντιληπτό ότι αυτή η αγορά υφίσταται εδώ και δεκαετίες. Ενώ σε αυτή την αγορά απασχολούνται και θα συνεχίσουν να απασχολούνται χιλιάδες εργαζόμενοι. Τα δε έσοδα, που έχει αποκομίσει τα τελευταία 27 χρόνια το Ελληνικό Δημόσιο από τη λειτουργία των καζίνο, ανέρχονται σε δισεκατομμύρια ευρώ. Για το λόγο αυτό, ουδείς μπορεί να την αγνοεί και, είτε κρυπτόμενος πίσω από αφορισμούς, είτε λειτουργώντας ενωτικά, να απεμπολεί τον ρυθμιστικό του ρόλο και την υποχρέωση προστασίας των εργαζομένων σε επιχειρήσεις ένταξης εργασίας.

Ως ομοσπονδία του κλάδου, λοιπόν, ζητάμε στην εν λόγω άδεια να εισαχθούν οι ακόλουθες υποχρεώσεις. Πρώτον, ελάχιστο αριθμό προσλήψεων και συνέχιση της απασχόλησης προσωπικού καθ' όλη τη διάρκεια της εκμετάλλευσης της άδειας καζίνο.

Και δεύτερον, υποχρέωση απορρόφησης των έμπειρων και απόλυτα εξειδικευμένων με επαγγελματιών του κλάδου, που θα χάσουν εκ των πραγμάτων την εργασία τους. Θεωρώ ότι δεν ζητάμε παράλογα πράγματα και ότι τα αιτήματά μας θα γίνουν αποδεκτά.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε, κ. Λογοθέτη.

Είναι μαζί μας και ο Αναπληρωτής Υπουργός Οικονομικών, ο κ. Σκυλακάκης. Καλημέρα, κ. Υπουργέ. Περνάμε στον κ. Βασίλειο Κορκίδη, τον Πρόεδρο του Εμπορικού και Βιομηχανικού Επιμελητηρίου Πειραιά. Κύριε Κορκίδη, καλημέρα από την Επιτροπή. Έχετε τον λόγο.

**ΒΑΣΙΛΕΙΟΣ ΚΟΡΚΙΔΗΣ (Πρόεδρος του Εμπορικού και Βιομηχανικού Επιμελητηρίου Πειραιά (ΕΒΕΠ):** Καλή σας ημέρα, κ. Πρόεδρε, καλημέρα σε όλους. Σας ευχαριστώ πολύ.

Θα αναφερθώ στο τρίτο και τέταρτο μέρος του νομοσχεδίου, αναφορικά με την εκ νέου λειτουργία των ναυπηγείων και την αναβίωση της ναυπηγικής βιομηχανίας. Το Επιμελητήριο μας είναι πραγματικά θερμός υποστηρικτής της αναβίωσης της ναυπηγικής βιομηχανίας και της επαναλειτουργίας των ελληνικών ναυπηγείων, γνωρίζοντας τι μπορεί να αποδώσει στην ελληνική οικονομία, στην προστιθέμενη αξία, στην τοπική κοινωνία, στην εργασία και γενικότερα στη ναυτιλία της χώρας μας, που επιτέλους μπορεί να έχει υπηρεσίες στον τόπο της.

Θα αναφερθώ, όμως, σε συγκεκριμένα σημεία. Πολύ σωστά αναφέρετε ότι είναι μια στρατηγική επένδυση. Και λέμε ναι στην ταχεία αδειοδότηση αυτής της επένδυσης, ναι στον σκοπό τις, ναι στις χρήσεις παράλληλα με τη λειτουργία των ναυπηγείων, ναι στην αξιολόγηση και την εκ νέου λειτουργία, ναι στην εξειδίκευση και εφαρμογή του επενδυτικού σχεδίου, ναι σε στρατηγική μελέτη και τις περιβαλλοντικές επιπτώσεις, ναι στην έγκριση εργασιών κατεδάφισης, ναι στην υπαγωγή αυθαιρέτων στις ρυθμίσεις, ναι στις οικοδομικές άδειες, ναι στα όρια, αν θέλετε, του αιγιαλού και τις όποιες εργασίες στην παραλία, όπου απαιτείται εντός των καθορισμένων ορίων των ναυπηγείων, όπως προδιαγράφονται και οριοθετούνται στον διαγωνισμό.

Υπάρχει όμως ένα όχι. Όχι στις απαλλοτριώσεις. Δεν νοείται -και μάλιστα αυτό συνδέεται με το τέταρτο μέρος του νομοσχεδίου- να απαλλοτριώνει ιδιώτης από ιδιώτη. Ο ιδιώτης από ιδιώτη αγοράζει, δεν απαλλοτριώνει.

Ο σκοπός της παρέμβασής μας δεν είναι σε καμία περίπτωση αντιπολιτευτικός και το ξέρετε. Επειδή, όμως, η υπόθεση των ναυπηγείων έχει υποστεί τέτοια καθυστέρηση και ταλαιπωρία λόγω των κρατικών ενισχύσεων, προσπαθούμε με την παρέμβασή μας να σας εφιστήσουμε την προσοχή. Μάλιστα, το θέμα μας είναι η πρόληψη οποιουδήποτε κινδύνου να κατηγορηθούμε πάλι για κρατικές ενισχύσεις και για οποιεσδήποτε προσφυγές στο Συμβούλιο της Επικρατείας και για αντιπαραθέσεις νομικές μεταξύ ιδιωτών και Κράτους ή μεταξύ ιδιωτών και επενδυτών. Είναι κάτι, το οποίο δεν θέλουμε, γιατί ο επενδυτής είναι Έλληνας και αυτό μας χαροποιεί ιδιαιτέρως. Όμως, θα πρέπει να επισημάνω κάτι. Στην περιοχή και καθ’ όλη τη διάρκεια της διαδικασίας, για να φτάσουν τα ναυπηγεία να μπουν σε αυτό το διπλό διαγωνισμό και να έχουμε μια θετική κατάληξη, υπήρχε μια διαδικασία προ τριετίας συγκεκριμένα, όπου τρία οικόπεδα πωλήθηκαν σε, επίσης, Έλληνες επενδυτές, για να αντληθούν τα χρήματα και να μη χρειαστεί να καταβάλλει το Κράτος εκ νέου πόρους, πράγμα που θα συνέχιζε μια κρατική ενίσχυση, για την οποία πληρώνουμε ακόμα πρόστιμα. Μάλιστα, αυτές οι τρεις επιχειρήσεις δεν επένδυσαν και δεν έδωσαν τα χρήματα της επένδυσης, για να κάνουν real estate, αλλά για να επενδύσουν σε δραστηριότητές τους, οι οποίες είναι συναφείς με την λειτουργία των ναυπηγείων. Αναφέρομαι σε βιομηχανία κατασκευής συρματόσχοινων ναυτιλίας, σε εταιρεία κατασκευής εξοπλισμού πλοίων και υπηρεσιών θαλάσσιας προστασίας, σε εταιρεία ναυπηγοεπισκευής δεξαμενισμών και βυθοκορήσεων. Όλες δραστηριότητες παράλληλες και, αν θέλετε, υποστηρικτικές της λειτουργίας των ναυπηγείων. Πώς, λοιπόν, δίνουμε το δικαίωμα σε έναν επενδυτή να απαλλοτριώσει ιδιοκτησίες άλλων επενδυτών; Αυτό θέλει προσοχή. Στο άρθρο 11 στην παράγραφο 4 στη ρύθμιση ειδικότερων ζητημάτων, νομίζω ότι θα πρέπει στην Ολομέλεια τουλάχιστον αυτό να το διορθώσετε και, αντί να δίνετε αυτό το δικαίωμα, να εξαιρέσετε τη διαδικασία αναγκαστικής απαλλοτρίωσης στην περίπτωση των ναυπηγείων Σκαραμαγκά.

Νομίζω, λοιπόν, ότι αυτό είναι το βασικό σημείο το οποίο θα ήθελα να αναφέρω. Σας λέω και πάλι ότι δεν βρίσκω κάτι άλλο, το οποίο θα μπορούσα να αναφερθώ. Ναι, να ευνοηθεί και να υποστηριχθεί ο επενδυτής, γιατί τα ναυπηγεία Σκαραμαγκά πρέπει να επαναλειτουργήσουν χθες, αλλά όχι να αδικηθούν άλλοι μικρότεροι επενδυτές, που, επίσης, έχουν τον ίδιο σκοπό για την επαναλειτουργία των ναυπηγείων.

Σας ευχαριστώ πάρα πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Μπαλογιάννης.

**ΕΥΑΓΓΕΛΟΣ ΜΠΑΛΟΓΙΑΝΝΗΣ (Πρόεδρος του Σωματείου Εργαζομένων Ναυπηγείων Σκαραμαγκά «Η ΤΡΙΑΙΝΑ»):** Καλή μέρα από το Σωματείο των Ναυπηγείων Σκαραμαγκά.

Να αναφέρουμε ότι, εμείς, οι εργαζόμενοι στα ναυπηγεία Σκαραμαγκά έχουμε αποδείξει ότι μπορούμε να κατασκευάσουμε και να επισκευάσουμε πλοία διαφόρων τύπων, τόσο για το εμπορικό, όσο και για το πολεμικό ναυτικό. Μπορούμε να εκτελέσουμε οποιαδήποτε βιομηχανική κατασκευή. Τα τελευταία χρόνια στα ναυπηγεία Σκαραμαγκά κατασκευάστηκαν τρία υποβρύχια τύπου 214. Ο Ματρώζος, ο Κατσώνης και ο Πιπίνος. Έγινε και η μετασκευή του υποβρυχίου Ωκεανός, ενώ κατασκευάστηκαν οι φρεγάτες ΜΕΚΟ και κανονιοφόροι. Συγχρόνως, επισκευάστηκαν και συντηρήθηκαν, σε συνεργασία με τους ανθρώπους του ναυτικού κλιμακίου Σκαραμαγκά, τα τελευταία οκτώ χρόνια πλοία του Πολεμικού Ναυτικού, όπως υποβρύχια 209, φρεγάτες, κανονιοφόροι, πυραυλάκατοι, φορτηγίδες καταλοίπων και ταχύπλοα sup. Κατασκευάστηκε, ακόμη, ένα υπερσύγχρονο σκάφος ανορθόδοξου πόλεμου για το Πολεμικό Ναυτικό και ένας προσομοιωτής για την εκπαίδευση των στελεχών του Πολεμικού Ναυτικού. Ακόμα, επισκευάστηκε και συντηρήθηκε το θωρηκτό Αβέρωφ. Όλα τα παραπάνω τα αναφέρω, για να ενημερωθεί το Κοινοβούλιο και όσοι μας παρακολουθούν, γιατί υπάρχει άγνοια για το τι εργασίες γίνονταν και γίνονται σήμερα στα ναυπηγεία Σκαραμαγκά. Με την επισήμανσή μου αυτή, θέλω να απαντήσω στα κακοπροαίρετα υπονοούμενα κάποιων, πως το Ελληνικό Δημόσιο αμείβει και συντηρεί εργαζόμενους μη παραγωγικούς και αργόσχολους.

Όλες οι εργασίες, που προανέφερα δε γίνονταν από μη παραγωγικούς και αργόσχολους εργαζόμενους, αλλά από εργαζόμενους, που είχαν την τεχνογνωσία.

Σήμερα, το ενεργητικό των Ναυπηγείων Σκαραμαγκά, που συνεχίζει να είναι σε λειτουργία και θα συνεχίσει και μετά την ψήφιση αυτού του νομοσχεδίου, πουλήθηκε σε ιδιώτη επενδυτή, όμως, για μόλις 25 εκατομμύρια ευρώ, μια τιμή, που είναι ιδιαίτερα χαμηλή σε σχέση με την πραγματική τους αξία, την οποία ανεξάρτητοι εκτιμητές είχαν προσδιορίσει σε πάνω από 100 εκατομμύρια.

Με την πώληση του ενεργητικού των Ναυπηγείων Σκαραμαγκά οι εργαζόμενοι ερχόμαστε σε δραματικές καταστάσεις. Με την υπογραφή της σύμβασης μεταβίβασης στο νέο επενδυτή αναμένονται οι απολύσεις όλων, χωρίς καν να έχουν διασφαλιστεί, ούτε οι αποζημιώσεις απόλυσης, ούτε οι οφειλόμενες δεδουλευμένες αποδοχές, πάνω από 170 εκατομμύρια.

Με το κατατεθέν σχέδιο νόμου, επιχειρείται μια συνολική ρύθμιση και τακτοποίηση όλων των εκκρεμών ζητημάτων. Στο σχέδιο νόμου, όμως, αυτό παραλείπεται και πάλι η οποιαδήποτε αναφορά στους εργαζόμενους. Καμία πρόβλεψη, ούτε για τις θέσεις εργασίας, ούτε για την καταβολή των αποζημιώσεων και των οφειλόμενων.

Αίτημα του σωματείου μας και όλων των εργαζομένων είναι στο κατατεθέν σχέδιο νόμου, που, σήμερα, εδώ, συζητούμε, να προστεθεί διάταξη, σύμφωνα με την οποία ο φορέας υλοποίησης υποχρεούται στην πρόσληψη όλων των εργαζομένων στα Ναυπηγεία Σκαραμαγκά, που απασχολούνται με συμβάσεις εργασίας αορίστου χρόνου, συμπεριλαμβανομένων και των συναδέλφων μας της πρώην διεύθυνσης τροχαίου υλικού.

Ζητάμε, επίσης, να προστεθεί διάταξη, σύμφωνα με την οποία ο φορέας υλοποίησης υποχρεούται να διατηρεί το ναυπηγείο σε λειτουργία για όλο τον χρόνο κατά τον οποίο του παραχωρείται το δικαίωμα χρήσης αιγιαλού και της παραλίας.

Όσον αφορά τώρα τα δεδουλευμένα και τα οφειλόμενα, -όμως, γενικότερα όλα-, ο Υπουργός δήλωσε στη χτεσινή του τοποθέτηση ότι η πολιτεία ενδιαφέρεται για τους εργαζόμενους και ότι οι αποζημιώσεις μας θα καταβληθούν. Δε γνωρίζουμε τι εννοεί ως «αποζημιώσεις που θα καταβληθούν».

Εννοεί μόνο τις αποζημιώσεις, που θα προκύψουν με την καταγγελία των συμβάσεων εργασίας μας, μετά τη λύση της ειδικής διαχείρισης; Αν εννοεί αυτό, οι εργαζόμενοι διαφωνούμε πλήρως. Ζητάμε να μας καταβληθούν το σύνολο των οφειλόμενων, δεδουλευμένα και αποζημιώσεις.

Το ερώτημα που προκύπτει είναι, πώς θα καταβληθούν; Από πού, με τα 25 εκατομμύρια της πώλησης; Εμείς είχαμε διαφωνήσει με το τίμημα και είχαμε προτείνει σε διαχειριστή και Υπουργό, η συνέλευση των πιστωτών να ακυρώσει τον διαγωνισμό και να πάμε με το νέο πτωχευτικό, έτσι ώστε να ανέβει το τίμημα κάποια στιγμή. Για τις αποζημιώσεις, που, σήμερα, συζητάμε, με βάση αυτά, που εμείς γνωρίζουμε, αγγίζουν τα 35 εκατομμύρια Ευρώ.

Ζητάμε, λοιπόν, αφού χρήματα δεν υπάρχουν από το τίμημα -είναι ελάχιστα-, να πληρωθούν με χρήματα εκτός του τιμήματος πώλησης, με τρόπο ανάλογο με αυτό που έχει θεσπιστεί για τους εργαζόμενους της ΛΑΡΚΟ. Καταβολή των οφειλόμενων αποδοχών, κατά ένα μεγάλο τουλάχιστον μέρος, μπορεί να γίνει, αρκεί το Ελληνικό Δημόσιο να συμπεριφερθεί ως κράτος δικαίου και να σεβαστεί τις αμετάκλητες αποφάσεις των διεθνών και ελληνικών δικαστηρίων.

Αναφερόμαστε στην απόφαση του Διεθνούς Διαιτητικού Δικαστηρίου (ICC), το οποίο, με απόφαση από 29/9/2017, καταδικάζει το Ελληνικό Δημόσιο στην πληρωμή προς τα «Ελληνικά Ναυπηγεία Α.Ε.» το ποσό ύψους 75 εκατομμυρίων ευρώ, με το νόμιμο τόκο. Ήδη, μαζί με τους τόκους, σήμερα, το ποσό αυτό έχει υπερβεί τα 120 εκατομμύρια.

Το Ελληνικό Δημόσιο προσέφυγε στο Εφετείο Αθηνών και στη συνέχεια στον Άρειο Πάγο, ζητώντας την ακύρωση της απόφασης του ICC. Τόσο το Εφετείο, όσο και ο Άρειος πάγος, με την Απόφαση 295/2022, απέρριψαν το αίτημα του Δημοσίου. Κατά συνέπεια, η απόφαση του ICC θα πρέπει να εκτελεστεί.

Θα ήθελα, στο σημείο αυτό, να πω ότι, αν η απόφαση είχε εκτελεστεί από το 2017 και δε σερνόταν στα ελληνικά δικαστήρια, για να κερδίσουν χρόνο, όπως διέδιδαν κάποιοι Υπουργοί, θα είχαν αποφευχθεί και οι τόκοι, αλλά και τα πρόστιμα, που ανέφερε χθες ο Υπουργός, στην τοποθέτησή του, 10 και 7 εκατομμύρια αντίστοιχα για κάθε εξάμηνο.

Εμείς εκτιμούμε πως οι πολιτικές των τελευταίων χρόνων ευθύνονται για τα χρέη, που έχουν δημιουργηθεί και πληρώνει ο ελληνικός λαός, και όχι οι εργαζόμενοι στα Ναυπηγεία Σκαραμαγκά. Ποτέ οι εργαζόμενοι στα Ναυπηγεία Σκαραμαγκά δεν είχαν την ευθύνη.

Εν τω μεταξύ, όσο εκκρεμούσε, ακόμη, η απόφαση του ICC, οι εργαζόμενοι, για την πληρωμή των οφειλόμενων αποδοχών μας από την εργοδότρια εταιρεία, είχαμε επιβάλει, στα χέρια του Ελληνικού Δημοσίου ως τρίτου, κατάσχεση των απαιτήσεων, που η εταιρεία Ελληνικά Ναυπηγεία Α.Ε. είχε κατά του Δημοσίου με αιτία τη σύμβαση των υποβρυχίων, όπως οι οφειλόμενες αυτές αποδοχές είχαν διαμορφωθεί μετά χρόνο της κατάσχεσης.

Σε σχέση με την κατάσχεση αυτή, με την 1054/2021 Απόφαση του Τριμελούς Αθηνών, υποχρεώνεται το Ελληνικό Δημόσιο από τα ποσά, που έχουν επιδικαστεί υπέρ της ΕΝΑΕ με την απόφαση του ICC, να καταβάλλει στους 994 εργαζομένους το σύνολο των αποδοχών τους από 18/4/2012 μέχρι 30/4/2014, συμπεριλαμβανομένων των επιδομάτων εορτών, αδείας και πλέον τόκων. Το σύνολο των χρημάτων, από τα χρήματα του ICC, που υποχρεούται να καταβάλλει, με βάση αυτήν την απόφαση, το Δημόσιο στους εργαζόμενους είναι 73 εκατομμύρια.

Μετά από αυτή, λοιπόν, την εξέλιξη και με δεδομένο πλέον ότι ο Άρειος Πάγος με την 295/2022 Απόφαση του απέρριψε την αίτηση αναιρέσεως του Δημοσίου για την ακύρωση της απόφασης του ICC, οι εργαζόμενοι ζητάμε το Ελληνικό Δημόσιο να αποδεχθεί και να εκτελέσει την Απόφαση του Τριμελούς Πρωτοδικείου Αθήνας, καταβάλλοντας απευθείας στους εργαζόμενους τα ποσά, που για τον καθένα, στην απόφαση αυτή, προσδιορίζονται και το επιδικασθέν υπόλοιπο ποσό του ICC να το αποδώσει στον ειδικό διαχειριστή για τη διανομή στους πιστωτές σύμφωνα με το νόμο.

Θα ήθελα ο κ. Υπουργός να μας απαντήσει σε αυτά τα καίρια ζητήματα και, ακόμα, και να μας καλέσει στο γραφείο του, γιατί, δυστυχώς, προσπαθούμε να τον δούμε εδώ και ένα χρόνο και δεν μπορούμε.

Ευχαριστούμε πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε, κύριε Μπαλογιάννη.

Κυρίες και κύριοι συνάδελφοι, έχει κληθεί και εκπρόσωπος του Συνδέσμου Επιχειρήσεων Ναυπηγικής Βιομηχανίας, όπως ανακοινώσαμε χθες. Μέχρι στιγμής δεν έχει συνδεθεί κάποιος εκπρόσωπος. Εάν αυτό γίνει στην πορεία, θα έχει προφανώς τη δυνατότητα να τοποθετηθεί.

Περνάμε στους Εισηγητές και Ειδικούς Αγορητές των κομμάτων, για να απευθύνουν ερωτήσεις, αν θέλουν, στους προσκεκλημένους.

Το λόγο έχει ο Εισηγητής της Πλειοψηφίας, ο κ. Γεώργιος Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας):** Ευχαριστώ κ. Πρόεδρε.

 Αυτό, που μένει μόνο, δεν είναι ερώτηση, είναι μία αποσαφήνιση για το θέμα, που έθεσε ο κ. Λογοθέτης. Πράγματι, στη σύμβαση, που υπογράφηκε στις 08/06 δεν αναφέρεται ρητά ο αριθμός των εργαζομένων, ούτε παραπέμπει σε επιχειρησιακό σχέδιο, το οποίο θα εγκριθεί από κάποιον Υπουργό, προκειμένου, εκεί, να ρυθμιστούν ζητήματα.

Αυτό που λέει είναι -και κατά τη γνώμη μου αντιμετωπίζει το ερώτημα, το οποίο τέθηκε, ότι δεσμεύεται ο παραχωρησιούχος ότι θα απασχολεί εξειδικευμένο και ικανό προσωπικό για την ανάπτυξη και λειτουργία του IRC Ελληνικού με τις απαραίτητες κατά περίπτωση άδειες και πιστοποιήσεις, σύμφωνα με την ισχύουσα νομοθεσία και αναφέρει μετά μερικές λεπτομέρειες.

Επομένως, εκτιμώ ότι κάποια στιγμή θα γίνει ένα επιχειρησιακό σχέδιο, στο οποίο θα αναφέρονται και οι θέσεις εργασίας και θα αναφέρονται και οι στόχοι. Γιατί οι θέσεις εργασίας από μόνες τους, δεν είναι αυτοσκοπός. Ο σκοπός είναι να ρυθμιστούν πρώτα και να προβλεφθούν οι στόχοι με ένα επιχειρησιακό σχέδιο. Κατόπιν, να προβλεφθούν τα μέσα, που εξυπηρετούν την υλοποίηση αυτών των στόχων, συμπεριλαμβανομένου και του ανθρώπινου δυναμικού, το οποίο με τα μέσα, που θα χρησιμοποιεί, θα συνδάμει στην υλοποίηση των στόχων, οι οποίοι θα εγκριθούν από τη διοίκηση του φορέα.

Επομένως, τα συμφέροντα και του ίδιου του χρήστη και των εργαζομένων είναι ίδια, δεδομένου ότι όσο καλύτερα θα πάει η επιχείρηση, τόσο καλύτερα συμφέρει και τον παραχωρησιούχο και, επομένως, αυτό εξυπηρετεί και τα συμφέροντα των εργαζομένων.

Δεν τέθηκε άλλη ερώτηση. Ο κ. Κορκίδης έκανε μία παρατήρηση, την οποία, φαντάζομαι, θα δει το επιτελείο του Υπουργού εδώ, αυτό το οποίο θέλω να πω και το συμπέρασμά μου είναι ότι οι χρήστες, οι οποίοι μίλησαν προηγουμένως, -κι ας μου επιτραπεί η έκφραση ΄΄χρήστες΄΄, τιμώ την παρουσία τους έτσι κι αλλιώς-, είναι αυτοί οι οποίοι απέδωσαν στο σχέδιο νόμου την πραγματική εικόνα και η πραγματική εικόνα λέει ότι αντιμετωπίζει προβλήματα και δυσχέρειες, που είχαν διαπιστωθεί και, επομένως, δίνει προοπτικές. Αυτή είναι η πεμπτουσία κάθε νομοσχεδίου να δίνονται προοπτικές και όροι, έτσι ώστε να μπορεί και να εξυπηρετεί ανάγκες, οι οποίες έχουν ήδη διαπιστωθεί.

Με την έννοια αυτή, κατανοώ, επίσης, και τους προβληματισμούς των εργαζομένων, όπως, επίσης, και αυτά που ο κ. Μπαλογιάννης είπε, ότι, πράγματι, έγιναν πολλά έργα στην περιοχή, σημαντικά έργα για την εθνική οικονομία και τη χώρα. Επομένως, αυτό δείχνει ότι υπάρχει η προδιάθεση και η εγγενής δυνατότητα των ναυπηγείων, για να αξιοποιηθούν έτι περαιτέρω και σ’ αυτό στοχεύουμε με το παρόν σχέδιο νόμου.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Ελευθεριάδου.

**ΣΟΥΛΤΑΝΑ ΕΛΕΥΥΘΕΡΙΑΔΟΥ (Εισηγήτρια της Μειοψηφίας):** Ευχαριστώ κ. Πρόεδρε.

Πρώτα από όλα, θέλω να κάνω μια ερώτηση στην κυρία Πανοπούλου, την εκπρόσωπο της Ένωσης Μελών ΝΣΚ. Θα ήθελα να μου πει την άποψή της για τρία άρθρα.

Στο άρθρο 28 προστίθεται ως μάθημα στο διαγωνισμό εισαγωγής και η Διοικητική Εκτέλεση, είναι μεν πολύ χρήσιμο εφόδιο κατά την άποψή μας, αλλά επιβαρύνεται και η ύλη των εισαγομένων. Θα ήθελα απλά να ακούσω την άποψη των εκπροσώπων του Νομικού Συμβουλίου.

Στο άρθρο 30, επίσης, καταργείται η δυνατότητα να ταχθεί προθεσμία στον λειτουργό, για να διεκπεραιώσει το καθήκον του, πριν την περικοπή μισθού. Θα ήθελα να μου πει η εκπρόσωπος της Ένωσης Μελών ΝΣΚ, αν συμφωνεί ή διαφωνεί με αυτό.

Στο άρθρο 27 τα κωλύματα διορισμού αρκούσαν να μην συντρέχουν στο χρόνο έναρξης του διαγωνισμού, τώρα προστίθεται και ο χρόνος διορισμού, που, όμως, είναι ανεξάρτητος από τη βούληση του επιτυχόντος. Θα ήθελα να μας πει την άποψή της και για αυτό το άρθρο, για να διαμορφώσουμε άποψη, αφού ακούσουμε και τους άμεσα ενδιαφερόμενους.

Στον κ. Λογοθέτη. Χθες έκανα μια αναφορά, η οποία, σύμφωνα με τον με τον Υπουργό ήταν άσχετη με το νομοσχέδιο, εμμέσως, όμως, κατά την άποψή μου, είναι σχετική. Έκανα μια αναφορά στην παράγραφο 3 του άρθρου 375 του ν. 4512/2018 του νόμου του ΣΥΡΙΖΑ, ο οποίος προβλέπει ότι, σε περίπτωση που επιχείρηση καζίνο διακόψει για οποιονδήποτε λόγο τη λειτουργία της, ο Υπουργός Οικονομικών δύναται να διορίσει προσωρινή διοίκηση με αποκλειστικό σκοπό τη συνέχιση της λειτουργίας της έως τη χορήγηση της άδειας σε νέο παραχωρησιούχο. Αναφέρομαι στις επιχειρήσεις του ομίλου Πηλαδάκη, κύριε Λογοθέτη, αν με ακούτε, θα ήθελα να μας κάνετε μια αναφορά επ’ ευκαιρίας που βρισκόσαστε εδώ και σας ακούν και οι κύριοι Υπουργοί και οι συνάδελφοι, για το τι γίνεται εκεί και για το εάν επιθυμείτε, εσείς, ως Ομοσπονδία, να εφαρμοστεί η παράγραφος 3 του άρθρου 375 του ν. 4512/2018.

Για τον κ. Κροκίδη δεν έχω κάποια ερώτηση, μάς είπε ότι λέει ένα μεγάλο όχι στις απαλλοτριώσεις. Αυτό που θέλω να τονίσω, όμως, είναι ότι η ρύθμιση αυτή, το να μπορεί να απαλλοτριώνεται ιδιωτική περιουσία από ιδιώτη και προς όφελος του ιδιώτη, έρχεται και σε αντίθεση με το άρθρο 17 του Συντάγματος, που λέει ότι «η ιδιοκτησία τελεί υπό την προστασία του κράτους, τα δικαιώματα όμως που απορρέουν από αυτή δεν μπορεί να ασκούνται σε βάρος του γενικού συμφέροντος και κανένας δεν στερείται την ιδιοκτησία του, παρά μόνο για δημόσια ωφέλεια», όχι για ωφέλεια ιδιώτη.

Στον κ. Μπαλογιάννη, τον Πρόεδρο του Σωματείου των Εργαζομένων στα Ναυπηγεία Σκαραμαγκά. Θα ήθελα μια διευκρίνιση, είπε ότι έχουν κάνει οι εργαζόμενοι αναγκαστική κατάσχεση εις χείρας του Ελληνικού Δημοσίου και έχει βγει και απόφαση του Αρείου Πάγου, η 295/2022.

Θα ήθελα να μας πει μετά την αναγκαστική κατάσχεση, έχει γίνει κάποια ενέργεια από το Ελληνικό Δημόσιο; Έχει έρθει σε κάποια επικοινωνία κάποιος, για να τους ενημερώσει τι θα γίνει;

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Εμείς ευχαριστούμε, κυρία Ελευθεριάδου.

Το λόγο έχει η κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ (Ειδική Αγορήτρια του Κινήματος Αλλαγής)**: Ευχαριστώ κύριε Πρόεδρε.

Θα ξεκινήσω από τον κύριο Κορκίδη και νομίζω ότι η παρέμβασή του είναι πολύ ουσιαστική και πολύ σοβαρή και θα πρέπει και ως Νομοθετικό Σώμα να το δούμε πολύ σοβαρά, αλλά, βέβαια, και η Κυβέρνηση. Θα ήθελα να ρωτήσω τον εκπρόσωπο των Εργαζομένων των Τυχερών Παιχνιδιών, πόσοι εργαζόμενοι υπάρχουν στον κλάδο; Επίσης, γνωρίζετε αν οι επενδύσεις καζίνο είναι κερδοφόρες στη χώρα; Διότι άκουσα ότι υπάρχουν αυτήν τη στιγμή εργαζόμενοι απλήρωτοι στον κλάδο σας. Αν δεν κάνω λάθος, γιατί δεν σας άκουγα πάρα πολύ καλά. Βέβαια, θέλω να μας ενημερώσετε, αν οι εργαζόμενοι σε αυτές τις επενδύσεις εργάζονται με βάση συλλογικές συμβάσεις εργασίας. Αν οι συνθήκες εργασίας είναι αυτές, που υπογράφετε και ποιες σχέσεις εργασίας υπάρχουν σε αυτόν τον κλάδο.

Σίγουρα, θα έπρεπε μια σε τέτοια επένδυση, όπως είναι το Καζίνο στο Ελληνικό, που είναι μια πολύ μεγάλη επένδυση και, όπως είπατε κι εσείς, μπορεί να είναι η ναυαρχίδα του κλάδου, τουλάχιστον να υπάρχει ένας σχεδιασμός για πόσους εργαζόμενους προβλέπουν και στον δικό σας κλάδο και συνολικότερα σε αυτή την επένδυση, γιατί δεν αφορά μόνο το Καζίνο. Έχει ξενοδοχεία, έχει συνεδριακούς χώρους. Έπρεπε να έχει και μία μελέτη, για να δούμε ακριβώς πόσες θέσεις εργασίας ανοίγονται.

Θα ήθελα να ρωτήσω το φορέα διαχείρισης του πάρκου, τον κύριο Αντιπρόεδρο. Μιλάτε ότι, εσείς, ως φορέας και ως αυτοδιοίκηση διεκδικείτε επιστροφή οικοπέδων από το χώρο της επένδυσης. Θέλω να μας πείτε λίγα περισσότερα. Σε ποιο σημείο είναι η συζήτηση με τον επενδυτή και σε σχέση με την εκτελεστική εξουσία, την Κυβέρνηση.

Θέλω να απευθυνθώ στους εργαζόμενους του Σκαραμαγκά. Θα ήθελα να πω ότι για το Κίνημα Αλλαγής οι επενδύσεις στο χώρο των ναυπηγείων είναι πάρα πολύ κρίσιμες και πολύ σοβαρές και γι’ αυτό συμφωνούμε και με τη λογική της στρατηγικής σημασίας. Όμως, γνωρίζουμε πάρα πολύ καλά, νομίζω ότι μπορεί να μας το επιβεβαιώσει ο κ. Κορκίδης, ότι σε αυτόν τον κλάδο χρειαζόμαστε εξειδικευμένο προσωπικό και απ’ όσο έχω ενημερωθεί υπάρχουν προβλήματα στους κλάδους αυτούς, γιατί δεν υπάρχουν πλέον εξειδικευμένοι άνθρωποι και πολλοί πλέον είναι σε μεγάλη ηλικία και φεύγουν. Άρα, όταν θα πάμε να επενδύσουμε σε ένα κλάδο στρατηγικής σημασίας, θα πρέπει οπωσδήποτε να δούμε και το προσωπικό και πολύ περισσότερο όταν εργαζόμενοι στα ναυπηγεία και στα ναυπηγεία του Σκαραμαγκά έχουν δώσει τον ιδρώτα τους, θα έλεγα, για να είναι ανοιχτό το ναυπηγείο και με άσχημες εργασιακές συνθήκες και, βασικά απλήρωτες, για να είναι ανοιχτές. Εδώ, βλέπουμε ότι απολύονται όλοι οι εργαζόμενοι.

Θα ήθελα να μας πείτε, κύριε Πρόεδρε των εργαζομένων, από ό,τι διαβάζουμε και ξέρουμε ότι η εταιρεία οφείλει για αποδοχές και αποζημιώσεις πάνω από 200 εκατομμύρια. Το τίμημα από την πώληση, όπως γνωρίζουμε όλοι, είναι 25 εκατ. Ενώ ασφαλώς υπάρχουν έξοδα της ειδικής διαχείρισης, αλλά και των απαιτήσεων των Τραπεζών, του Δημοσίου, του ΕΦΚΑ και των ιδιωτών, που συνεργάζονται με την εταιρεία. Πώς θα πληρωθούν όλες αυτές οι απαιτήσεις; Σας έχει δώσει κάποια απάντηση η Κυβέρνηση; Τέλος, αν θα σας προσλάβουν. Όπως είπατε και εσείς έχουν δεσμευτεί για τη ΛΑΡΚΟ και για τα Ναυπηγεία Ελευσίνας. Αν το ίδιο σας έχουν πει ότι θα κάνουν και για εσάς.

Σας ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε την κυρία Αντωνίου.

Το λόγο έχει ο Ειδικός Αγορητής του Κ.Κ.Ε., κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Ευχαριστώ κύριε Πρόεδρε. Δύο είναι τα μεγάλα ζητήματα του νομοσχεδίου, το καζίνο στο Ελληνικό και ο Σκαραμαγκάς. Ας τα πάρουμε, λοιπόν, με τη σειρά.

Λέει ο κ. Ιασωνίδης, ο Αντιπρόεδροςτου Φορέα Διαχείρισης Κοινοχρήστων εντός του Μητροπολιτικού Πόλου Ελληνικού – Αγίου Κοσμά, ότι απαιτεί από την Κυβέρνηση να επιστρέψει πίσω στο Δήμο οικόπεδα, τα οποία έχει παραχωρήσει ήδη ο Δήμος για την επένδυση. Θυμίζω και στο Δημοτικό Συμβούλιο, στον λαό του Ελληνικού, αλλά και της περιοχής, ότι, όταν συζητιόταν η παραχώρηση του Ελληνικού στον επενδυτή, τότε είχαμε θέσει το ζήτημα, αυτό, που έβαζε ο Δήμαρχος του Ελληνικού, για την παραχώρηση οικοπέδων, για χρήση από τον Δήμο. Και είχαμε πει τότε ότι δεν υπάρχει περίπτωση να πάρει πίσω τίποτε. Η Κυβέρνηση, όχι μόνο δεν δεσμεύτηκε, όχι μόνο δεν υποχρέωσε τον επενδυτή, αλλά, όπως φαίνεται, όλος αυτός ο χώρος θα καλυφθεί από την επένδυση και ο Δήμος του Ελληνικού δεν θα έχει τα οικόπεδα, τα οποία του υποσχέθηκε η Κυβέρνηση αυτή και η προηγούμενη, προκειμένου να συμβάλλει, έτσι ώστε να προχωρήσει η επένδυση στο Ελληνικό.

Η σύμβαση για το καζίνο, είναι γνωστή, την έχουμε μπροστά μας. Συμφωνεί ο Δήμος του Ελληνικού με αυτήν τη σύμβαση; Θα πρέπει να μας το πουν, αν συμφωνούν. Αν συμφωνούν, είναι υπόλογοι απέναντι στον κόσμο της περιοχής, του Ελληνικού ιδιαίτερα, της Αργυρούπολης, της Γλυφάδας και των υπολοίπων Δήμων.

Μια ερώτηση και προς τον κ. Κορκίδη. Τι θεωρεί, δηλαδή; Ότι όλα αυτά τα φαραωνικά έργα, που θα γίνουν στο Ελληνικό, θα συμβάλλουν και στην απασχόληση και στον τζίρο των μικρών επιχειρήσεων της περιοχής ή θα αλλάξει συνολικά η κατάσταση και θα κλείσουν πάρα πολλά μικρομάγαζα; Να μας πει ποια είναι η γνώμη του, γιατί υπάρχει και πείρα, εδώ.

Να πάμε, τώρα, στο ζήτημα του Σκαραμαγκά. Κραυγή αγωνίας του εκπροσώπου των εργαζομένων είναι σε ώτα μη ακουόντων. Τίποτα δεν ακούτε. Κύριε Πρόεδρε των εργαζομένων στα ναυπηγεία, δεν σας ακούνε, όπως δεν σας άκουσαν και οι προηγούμενοι και του ΣΥ.ΡΙΖ.Α., που προχώρησε σε αυτή τη διαδικασία με τον εκκαθαριστή. Όπως δεν σας άκουσε και το ΠΑΣΟΚ, όταν ήταν κυβέρνηση. Γιατί το θέμα των οφειλομένων προς εσάς, δεν γεννήθηκε τώρα. Γεννήθηκε εδώ και πολλά χρόνια. Άρα, λοιπόν, έχετε απέναντί σας όλες αυτές τις δυνάμεις, που πήραν αποφάσεις για τη διαχείριση της ζωής σας, της ζωής όλων των εργαζομένων.

Τι θεωρείτε, λοιπόν, σήμερα; Ότι μπορεί η Κυβέρνηση να σας λύσει το ζήτημα και της απασχόλησης σας και της καταβολής των δεδουλευμένων σας, αλλά και των εργασιακών σχέσεων, που πρέπει να υπάρχουν; Τίποτα δεν θα σας λύσει και το νομοσχέδιο το λέει ρητά. Ο επενδυτής το θέλει καθαρό από εργαζόμενους. Αλλά, ποιο είναι το παράδοξο; Αυτό, λέει, θα είναι ναυπηγείο. Τι εργαζόμενους θέλει να απασχολήσει; Εργαζόμενους χωρίς τεχνογνωσία; Άρα, θα απασχολήσει εργαζόμενους εσάς τους ίδιους, αλλά με άλλους όρους, κύριε Πρόεδρε, όπως γίνεται, συνήθως, εδώ τα τελευταία χρόνια, υλοποιώντας όλες αυτές τις νέες μορφές απασχόλησης, τις ελαστικές μορφές κ.λπ., οι οποίες αυξάνουν την εκμετάλλευση συνολικά.

Εμείς λέμε ότι οι εργαζόμενοι θα πρέπει να αγωνιστούν. Κατά τη γνώμη μας, έχετε καθυστερήσει. Έπρεπε να είστε στο δρόμο με κινητοποιήσεις. Αυτή είναι η άποψη μας και σας λέμε ότι δεν μπορείτε μέσα από τη συζήτηση και από το διάλογο να αντιμετωπίσετε τα προβλήματα. Η Κυβέρνηση έχει σαφή θέση υπέρ του επιχειρηματία, υπέρ του επενδυτή, ό,τι θέλει αυτός.

Και, μάλιστα, εδώ έβαλε κι ένα ζήτημα ο κ. Κορκίδης για το θέμα των απαλλοτριώσεων. Μα εδώ, το μεγάλο κεφάλαιο είναι αυτό, που θα κάνει κουμάντο και σε βάρος των μικρών και με αναγκαστικές απαλλοτριώσεις, όπως προβλέπεται. Όλα για την επένδυση, γιατί είναι στρατηγικής σημασίας, όπως λέτε όλοι, γιατί θα παίξει και σημαντικό ρόλο εδώ στους σχεδιασμούς του ΝΑΤΟ, των Αμερικάνων, της Ευρωπαϊκής Ένωσης για την περιοχή, όπως το αναφέρει ρητά και το ίδιο το νομοσχέδιο.

Μιλάμε, λοιπόν, για ένα νομοσχέδιο, το οποίο πρέπει να αποσυρθεί και πρέπει να βρει απέναντι συνολικά τους εργαζόμενους, όχι μόνον των Ναυπηγείων, όχι μόνον το λαό του Ελληνικού και της ευρύτερης περιοχής, αλλά συνολικά το λαό της χώρας μας, γιατί είναι ένα νομοσχέδιο, που υποθηκεύει και υπονομεύει το μέλλον και των εργαζομένων στα Ναυπηγεία, αλλά και συνολικά το μέλλον της ίδιας της χώρας μας και της προοπτικής ανάπτυξής της.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κεφαλογιάννης Ιωάννης, Κόνσολας Εμμανουήλ (Μάνος), Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Λοβέρδος Ανδρέας, Κατσώτης Χρήστος, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Κατσώτη.

Το λόγο έχει ο κ. Βιλιάρδος, Ειδικός Αγορητής της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Στην ουσία είχα μια ερώτηση για τον κ. Κανακάκη, αλλά δεν εμφανίστηκε. Ενδεχομένως, όμως, μπορεί να την απαντήσει ο κ. Κορκίδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Μας ειδοποιούν, ότι τώρα έχει συνδεθεί, οπότε εσείς μπορείτε να ρωτήσετε τον ίδιο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης): ,**Εμείς αναρωτιόμαστε στην ουσία τι σχέδια ο επενδυτής. Αυτό που έχουμε δει μόνο είναι ότι θέλει να φτιάξει μία δεξαμενή «FSRU», ενώ ένα ανάλογο έργο έχει αναλάβει στη Γερμανία. Αναρωτιόμαστε, επίσης, μήπως όλα αυτά τα προαπαιτούμενα της στρατηγικής επένδυσης είναι για την προετοιμασία εγκατάστασης (FSRU) στα Ναυπηγεία. Μήπως, δηλαδή, είναι αυτός ο λόγος της διαδικασίας για τον αιγιαλό και για την παραγωγή ενέργειας σύμφωνα με το άρθρο 11, παράγραφος 2, όπου γράφεται ελαχιστοποίηση του ενεργειακού αποτυπώματος των Ναυπηγείων κλπ. Μήπως, λοιπόν, τελικά θα λειτουργήσει ο επενδυτής ως μονάδα (FSRU) ηλεκτροπαραγωγής και όχι στα ναυπηγεία.

Η ερώτησή μας, λοιπόν, είναι η εξής: Θα μειωθεί η δυναμικότητα των ναυπηγείων, εάν τελικά γίνουν (FSRU); Τι κίνδυνοι υπάρχουν για τη δημόσια ασφάλεια από μία τέτοια μονάδα, η οποία είναι εξαιρετικά επικίνδυνη για το λιμάνι;

Τώρα όσον αφορά αυτά που είπε ο κ. Κορκίδης, εννοούσε ότι ο ιδιώτης που πλειοδότησε στους δύο από τους τρεις διαγωνισμούς θα ωφεληθεί ιδιαίτερα; Ότι οι άλλοι, οι υπόλοιποι, αυτοί, που ανέφερε προηγουμένως θα ζημιωθούν από αυτή την εξέλιξη;

Τέλος, όσον αφορά την αναγκαστική απαλλοτρίωση ιδιωτών από ιδιώτες, προφανώς, είναι απαράδεκτη και αντισυνταγματική, οπότε πρέπει να αποσυρθεί. Εκτός αυτού, ενδεχομένως, θα δημιουργήσει δεδικασμένα για το μέλλον και τα οποία θα εφαρμοστούν σε πολλές άλλες περιπτώσεις.

Η επόμενη ερώτηση είναι στον κ. Μπαλογιάννη, στο Σωματείο Εργαζομένων του Σκαραμαγκά, εμείς εξ όσων γνωρίζουμε οι εργαζόμενοι στα Ναυπηγεία της Ελευσίνας, θα λαμβάνουν έναντι, έτσι ώστε να αποτελούν μοχλό για τη λήψη αμυντικών έργων στο μέλλον. Πιστεύει αλήθεια ότι θα συμβεί κάτι ανάλογο στους εργαζόμενους του Σκαραμαγκά;

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κ. Βιλιάρδο.

Δύο συνάδελφοι έχουν ζητήσει να τοποθετηθούν, να απευθύνουν ερωτήσεις στους προσκεκλημένους. Περνάμε στον κ. Γκιόλα και μετά στον κ. Αλεξιάδη.

Κύριε Γκιόλα, έχετε το λόγο.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε. Δεν θα μακρηγορήσω. Θέλω να κάνω μία ερώτηση στον απολειπόμενο Δήμαρχο Χαϊδαρίου και θα μου πείτε κάνεις ερώτηση για κάποιον που δεν είναι παρών;

Κύριε Πρόεδρε, όπως καλώς ακούσαμε εχθές όσοι μετείχαμε στην Επιτροπή, τόσο ο Εισηγητής της Πλειοψηφίας, όσο και η Εισηγήτρια της Μειοψηφίας ζήτησαν την πρόσκληση του αρμοδίου Δημάρχου της περιοχής, όπου πρόκειται να εκτελεστούν τα έργα της ναυπηγοεπισκευαστικής ζώνης. Και ξεκαθαρίζω εξ υπαρχής ότι και για εμάς αποτελεί εθνική επιταγή και σκοπό και πρέπει να γίνει κατά τον καλύτερο, αλλά προσιδιάζοντα προς περιβαλλοντικούς όρους και λοιπές χρήσεις, που κυριαρχικά νομίζω ο Δήμαρχος της περιοχής, το Δημοτικό Συμβούλιο εν τελευταία αναλύσει, οφείλει να πάρει κάποια θέση.

Παραδόξως, παρόλο ότι αιτήθηκε η παρουσία του Δημάρχου, του κ. Ντηνιακού ή όποιον εν πάση περιπτώσει θα έστελνε ο κ. Δήμαρχος, εγώ δεν είδα πρόσκληση. Έχουμε το διάστημα το χρονικό, το επαρκές και το επάναγκες, μέχρι την Τρίτη που θα συζητηθεί στην Ολομέλεια με το καλό, να έχει απευθυνθεί η ερώτηση αυτή και, εφόσον το Δημοτικό Συμβούλιο θέλει να εκφραστεί, να πάρει κάποια απόφαση. Επειδή προέρχομαι από το χώρο των δημοτικών οργανισμών, πρωτοβάθμιων οργανισμών τοπικής αυτοδιοίκησης, φρονώ ότι σε τέτοια θέματα κεφαλαιώδους σημασίας, που έχουν να κάνουν με τις χρήσεις γης και, μάλιστα, μερικές φορές καταφρονώντας ή περιφρονώντας και διατάξεις, που έχουν να κάνουν με χρήση αυθαιρέτων, με παρανόμους καταλήψεις αιγιαλού και παραλίας, κυριαρχικά ο Δήμος και οι πολίτες, που κάνουν χρήση κατά τεκμήριο των χώρων αυτών, πρέπει να λάβουν κάποια συγκεκριμένη θέση, για να την ξέρουν και οι Εισηγητές, να την ξέρουμε και εμείς, που θα έρθουμε μεθαύριο να ψηφίσουμε. Δε θέλω να παραβλέψουμε το γεγονός ότι ο Δήμος Χαϊδαρίου έχει ένα πολύ μικρό άνοιγμα προς την παραλιακή ζώνη, πλην, όμως, διαθέτει και ξενοδοχειακές μονάδες και ανέκαθεν ο χώρος αυτός χρησιμοποιείτο από τους πολίτες. Συνεπώς, δεν μπορούμε να παραβλέψουμε το δημόσιο αγαθό αυτό, ώστε να περιοριστεί σε εύλογα όρια ή εν πάση περιπτώσει σε μη συνειδητά αντικρουόμενες απόψεις ή που θέλουν να καταστρατηγήσουν την έννοια της χρήσης του κοινόχρηστου πράγματος από το σύνολο του λαού του Χαϊδαρίου και κατ’ επέκταση της περιοχής.

Σε αυτό, λοιπόν, η παράκληση κι από εμένα είναι, έστω και την τελευταία στιγμή, η Επιτροπή μας με τους αρμόδιους υπαλλήλους να αποστείλει το ερώτημα αυτό και προς τον στη δημοτική αρχή του Χαϊδαρίου, για να λάβει θέση.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς σας ευχαριστούμε κ. Γκιόλα.

Αν μου επιτρέπετε μια μικρή αναφορά στα όσα είπατε στην αναφορά σας περί μη προσκλήσεως του Δημάρχου Χαϊδαρίου. Κοιτάξτε, γνωρίζετε ότι κάθε παράταξη, στην πρώτη συνεδρίαση της Επιτροπής, προτείνει συγκεκριμένους φορείς. Ο ΣΥΡΙΖΑ πρότεινε δέκα φορείς, έχουμε καλέσει τους έξι εξ αυτών. Είναι αδύνατο να έρχονται όλοι οι φορείς.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια Μειοψηφίας):** Είναι διαφορετικοί οι 6 από αυτούς που πρότειναν τα άλλα κόμματα;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Θα σας πω κυρία Ελευθεριάδου. Σε ό,τι αφορά τους εργαζόμενους στον Σκαραμαγκά, όχι, τους έχουν προτείνει και το Κ.Κ.Ε και η Νέα Δημοκρατία, αν θυμάμαι καλά και το ΚΙΝΑΛ. Αλλά, προτείνατε το Νομικό Συμβούλιο του Κράτους, την Ένωση Μελών Νομικού Συμβουλίου Κράτους, τον Σύνδεσμο Επιχειρήσεων Ναυπηγικής Βιομηχανίας, τους εργαζόμενους όπως είπαμε στα Ναυπηγεία, το Εμπορικό και Βιομηχανικό Επιμελητήριο, τους εργαζόμενους στα τυχερά παιχνίδια και εκλήθησαν. Δεν μπορούσαμε να τους καλέσουμε όλους.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια Μειοψηφίας):** Τους κάλεσαν και τα υπόλοιπα κόμματα, δεν κάλεσα μόνο εγώ αυτούς που είπατε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι. Σας είπα ότι σε ό,τι αφορά, για παράδειγμα, τους εργαζόμενους στα τυχερά παιχνίδια τους καλέσατε εσείς, την Ένωση Μελών Νομικού Συμβουλίου τους καλέσατε μόνο εσείς, το ΕΒΕΠ καλέσατε μόνο εσείς.

 **ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια Μειοψηφίας):** Άρα, κρίνατε ότι δεν έπρεπε να κληθεί ο Δήμαρχος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι δεν λέω αυτό, προς Θεού. Η δική μου πρόταση είναι ξεκάθαρη και πάγια. Εδώ, συζητάμε με εκπροσώπους φορέων. Ο Κανονισμός της Βουλής λέει έως 10 εκπροσώπους. Κατά την άποψή μου, τη γνωρίζετε, είναι πολλοί. Εδώ, δεν γίνεται διαβούλευση επί του νομοσχεδίου. Η διαβούλευση έχει προηγηθεί. Εδώ, έρχονται αντιπροσωπευτικά ορισμένοι φορείς, για να καταθέσουν τις απόψεις τους. Συνεπώς, εάν θέλετε, οι φορείς, οι οποίοι προτείνονται από εσάς, να καλούνται οπωσδήποτε, πρέπει να προτείνετε 2-3 φορείς, για να έχουμε μια αντιπροσωπευτικότητα, όπως έχουμε μέχρι στιγμής από όλα τα κόμματα. Νομίζω ότι είναι πολύ απλή η θέση, πολύ ξεκάθαρη και μέχρι στιγμής έχει λειτουργήσει πολύ καλά.

Παρακαλώ, κυρία Αχτσιόγλου.

**ΕΥΤΥΧΙΑ ΑΧΤΣΙΟΓΛΟΥ:** Κύριε Πρόεδρε, ο συγκεκριμένος φορέας ήταν εξαιρετικά κρίσιμο να προσκληθεί, γιατί αφορά μια μείζονα αντίρρηση, που έχει σε ένα πολύ κρίσιμο σκέλος του νομοσχεδίου.

Σε κάθε περίπτωση, εφόσον είπατε, πρώτον, ότι πολλές φορές έχει καταπατηθεί ο κανόνας της πρόσκλησης του αριθμού αυτών των φορέων στην ακρόαση, δεν είναι ότι πρώτη φορά θα γινόταν να κληθεί κι ένας ακόμη φορέας από τους 10. Σε κάθε περίπτωση, ωστόσο, θα ήταν σκόπιμο να μας έχετε ενημερώσει ότι δεν πρόκειται να καλέσετε αυτό τον φορέα, διότι για μας είναι πολύ κρίσιμο και θα αφαιρούσαμε κάποιον άλλον.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν ισχύει, κυρία Αχτσιόγλου. Συγνώμη που σας διακόπτω, αλλά δεν υπάρχει λόγος να συνεχίσετε σε αυτό το θέμα. Ανακοίνωσα χθες δημοσίως τους φορείς, τους οποίους θα καλούσαμε. Δεν έχω προσωπικά κανένα λόγο να μην καλέσουμε το Δήμαρχο Χαϊδαρίου. Ούτε καν τον γνωρίζω τον άνθρωπο, σας μιλάω εντίμως.

Γιατί να μην έρθει ο Δήμαρχος Χαϊδαρίου; Πήραμε τις προτάσεις. Οι προτάσεις είναι για πάνω από 20 φορείς, κάναμε μια επιλογή. Τόσο απλό είναι το θέμα και επαναλαμβάνω τόσο ξεκάθαρο. Ανακοίνωσα χθες τους φορείς, τους οποίους θα καλέσουμε.

Μάλιστα, να σας πω ότι ο Υπουργός εξέφρασε και μια αμφιβολία, για το αν μπορεί να τοποθετηθεί επί του νομοσχεδίου ο Σύλλογος Εργαζομένων στα Τυχερά Παιγνίδια. Παρόλα αυτά, τον καλέσαμε και μια χαρά μας είπε την άποψή του ο εκπρόσωπος των εργαζομένων.

Νομίζω ότι δεν υπάρχει θέμα επ’ αυτού. Μπορούμε να το κλείσουμε, αν συμφωνείτε.

Το λόγο έχει η κύρια Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Αν μου διέφυγε χθες ότι είπατε ότι δε θα καλέσετε το Δήμο Χαϊδαρίου, είναι δικό μου θέμα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όχι, δεν είπα ότι «δε θα καλέσω». Είπα ποιους καλούμε, προς Θεού.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ποιους διαλέξατε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ποιους καλέσατε και ποιους δεν καλέσατε.

Όμως, θα πρέπει να αντιληφθείτε κι εσείς ότι, όταν υπάρχει ένα νομοσχέδιο, το οποίο έχει τόσα πολλά θέματα, ουσιαστικά δηλαδή οι σχετικοί φορείς είναι πάρα πολλοί, δε μπορούμε να καλούμε 2 και 3, όπως λέτε, διότι το κάθε ένα από τα μέρη του νομοσχεδίου είναι τελείως άσχετο με το άλλο. Άρα, υπάρχουν φορείς για το κάθε μέρος του νομοσχεδίου. Είναι σα να είναι πολλά νομοσχέδια και στη διαβούλευση τέθηκαν ως 2 διαφορετικά νομοσχέδια και μετά τα φέρατε, εδώ, εμπλουτισμένα με εκατοντάδες σελίδες και δεκάδες άρθρα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το Υπουργείο τα έφερε.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Ναι, θέλω να πω, όμως, ότι ο περιορισμός «2-3 φορείς», όταν το νομοσχέδιο δεν έχει συνοχή και δεν αφορά ένα θέμα, καταλαβαίνετε ότι δε μπορεί να γίνει δεκτός.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Για να κλείσουμε το θέμα, το λόγο έχει η κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ (Ειδική Αγορήτρια του Κινήματος Αλλαγής):** Θα συμφωνήσω με τη συναδέλφισσα. Άλλωστε, σε όλες τις τοποθετήσεις μου λέω για την κακή νομοθέτηση, γιατί σε μία μέρα πρέπει να δούμε τα νομοθετήματα, που είναι και διαφορετικού περιεχομένου. Θα έλεγα να υπάρχει πάντα μια προτίμηση στο επίπεδο των αυτοδιοικητικών στελεχών, γιατί εκπροσωπούν τις τοπικές κοινωνίες και είναι πολύ χρήσιμο να ξέρουμε τις απόψεις τους.

Μια και δεν είναι σήμερα εδώ, πιστεύω ότι θα πρέπει να ζητήσουμε την άποψη, γραπτώς τουλάχιστον μπορεί να μοιραστεί στα μέλη της Επιτροπής, του Δήμου Χαϊδαρίου. Πρέπει να σας πω, κ. Πρόεδρε, ότι εγώ επικοινώνησα χθες, για να έχω την άποψή τους και μετά στην τοποθέτησή μου θα έλεγα τους ενδοιασμούς. Νομίζω ότι μπορεί να διανεμηθεί σε όλη την Επιτροπή, ώστε να ξέρουμε, τουλάχιστον, την άποψη και τη θέση πάνω στο νομοσχέδιο του Δήμου Χαϊδαρίου.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Συμφωνώ απολύτως. Προφανώς, όλοι οι φορείς μπορούν να μας στείλουν υπόμνημα και να καταθέσουν την άποψή τους. Αυτό είναι αυτονόητο. Όσα υπομνήματα παίρνουμε από φορείς, τα κοινοποιούμε αμέσως στα μέλη μας, δεν υπάρχει κανένα απολύτως θέμα.

Κυρία Ελευθεριάδου, για να κλείσω. Με τους 2-3 φορείς, που λέω ότι πρέπει να καλείτε, κοιτάξτε, πάμε αναλογικά με όλα τα Κόμματα Ο Κανονισμός ορίζει συγκεκριμένο αριθμό και από την πλειοψηφία και από τη μειοψηφία. Εδώ δεν το τηρήσαμε.

Υπάρχει, πιστεύω, ένα καλό πνεύμα συνεργασίας. Ο εκλεκτός συνάδελφος της Νέας Δημοκρατίας π.χ. πρότεινε 3-4 φορείς. 2 πρότεινε το ΚΙΝ.ΑΛ., εκλήθησαν και οι 2. Δεν ετέθη θέμα αναλογικότητας, τα έχουμε ξεπεράσει αυτά.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Μη δικαιολογούμε μια πολιτική επιλογή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν υπάρχει. Αυτό θέλω, να σας πω. Δεν υπάρχει θέμα πολιτικής επιλογής, σας το λέω ξεκάθαρα. Ειλικρινά το λέω.

Εμείς καλούμε, κυρία Αχτσιόγλου.

**ΝΙΚΟΛΑΟΣ ΣΥΡΜΑΛΕΝΙΟΣ:** Δηλαδή, έχει προσφύγει στο Συμβούλιο Επικρατείας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εγώ δεν το γνωρίζω αυτό.

**ΝΙΚΟΛΑΟΣ ΣΥΡΜΑΛΕΝΙΟΣ:** ‘Έχασε ο Δήμος από το Συμβούλιο Επικρατείας για μια ολόκληρη περιοχή. Δεν είναι δυνατόν να μας λέτε τώρα, όχι εσείς προσωπικά, δεν είναι προσωπικό, εσείς είστε ευγενέστατος και το ξέρετε, την εκτίμησή μας την έχετε, αλλά το θέμα είναι και συγγνώμη που πήρα τον λόγο έτσι, αλλά το θέμα είναι ότι ο Δήμος Χαϊδαρίου είναι βασικός παράγοντας στην υπόθεση του Σκαραμαγκά. Δεν διέφυγε, κύριε Πρόεδρε, ήταν πολιτική επιλογή. Ξεκάθαρα πράγματα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Θέλω να σας διαβεβαιώσω ότι ποτέ δεν υπάρχει τέτοιο κριτήριο από πλευράς Προεδρείου. Ειλικρινά, θέλω να με πιστέψετε. Μπορούσαμε να το είχαμε συζητήσει εχθές και να κληθεί ο Δήμαρχος, σας το λέω ξεκάθαρα, για την επόμενη φορά.

Τον λόγο έχει ο κ. Αμανατίδης, αλλά παρακαλώ να κλείσουμε αυτό το θέμα.

**ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας):** Με την ευκαιρία της κουβέντας, που γίνεται αυτήν την στιγμή, θέλω να θέσω έναν προβληματισμό, ο οποίος πιθανόν να έχει απασχολήσει τις εργασίες κάποιας επιτροπής στο προηγούμενο διάστημα. Ποιος είναι ο προβληματισμός; Όταν έρχεται εκπρόσωπος μονοπρόσωπου οργάνου εκφράζει πραγματικά την άποψη του οργάνου του. Όταν προσκαλείται εκπρόσωπος ενός συλλογικού οργάνου έρχεται εδώ και εκφράζει την άποψη του συλλογικού οργάνου ή την προσωπική του άποψη; Δεν υπονοώ τίποτα, λέω τι μεθοδολογία πρέπει να ακολουθήσουμε. Το ιδεατό θα ήταν, όταν καλεί κανείς έναν εκπρόσωπο συλλογικού οργάνου, παραδείγματος χάριν, τον Δήμαρχο, αυτός ερχόμενος και συμμετέχοντας στην διαδικασία της διαβούλευσης, θα πρέπει να αποτυπώνει την άποψη του συλλογικού του οργάνου, όχι την προσωπική του άποψη.

 Άρα, με την έννοια αυτή και ο χρόνος τελικά φαίνεται ότι δεν είναι αρκετός να συμβεί αυτό ή θα πρέπει να ειδοποιείται αρκετές ημέρες πριν, προκειμένου να διαμορφωθεί μια πρόταση, να την εγκρίνει το συλλογικό του όργανο και κατόπιν να την διατυπώσει. Διαφορετικά, είναι προσωπικές απόψεις και αυτές δεν οδηγούν πάντα στα σωστά συμπεράσματα για την άποψη του φορέα. Το λέω, ίσως, σαν διορθωτική ενέργεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής του Κ.Κ.Ε., κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Κύριε Πρόεδρε, νομίζω τώρα μπαίνουμε σε άλλα ζητήματα. Ο κάθε ένας που έρχεται εδώ, μπορεί να απολογείται μετά για τη θέση που πήρε στο συλλογικό του όργανο. Δηλαδή, ο Δήμαρχος δεν μπορεί να έρθει εδώ και να πει κάτι χωρίς να παίρνει υπόψη του τη θέση του οργάνου και, φυσικά έχει συζητηθεί και στον Δήμο, αλλά και σε κάθε άλλο συλλογικό όργανο που έχει μπροστά του ένα νομοσχέδιο, το οποίο θίγει, να το πω έτσι, τα ζητήματα που ανακύπτουν. Έρχονται, τοποθετούνται και ατομικά τοποθετούνται, βεβαίως, αλλά, όμως, απολογούνται στο συλλογικό όργανο. Δεν είναι τώρα λογική αυτή.

**ΓΕΩΡΓΙΟΣ ΑΜΑΝΑΤΙΔΗΣ (Εισηγητής της Πλειοψηφίας):** Θα συνέχιζα με πολλά παραδείγματα, αλλά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστώ πολύ όλους τους συναδέλφους. Έχει ενδιαφέρον η συζήτηση, αλλά νομίζω ότι πρέπει να προχωρήσουμε στην αυτή, καθεαυτή συνεδρίασή μας.

Το λόγο έχει ο κύριος Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Θέλω να κάνω ερώτηση στον εκπρόσωπο του Δήμου Ελληνικού, στον εκπρόσωπο των εργαζομένων του Καζίνο και των Ναυπηγείων, καθώς και στον Πρόεδρο του ΕΒΕΠ, τον κύριο Κορκίδη. Θέλω να κάνω την ερώτηση, εάν η Κυβέρνηση, πριν φέρει αυτό το νομοσχέδιο, έχει διαβουλευτεί με αυτούς τους φορείς, εάν έχει συζητήσει για το περιεχόμενο του νομοσχεδίου.

 Νομίζω ένας εκπρόσωπος των εργαζομένων είπε ότι προσπαθούν να δουν τον Υπουργό εδώ και ένα χρόνο, αλλά παράκληση, να έχω και την σαφή απάντησή τους.

 Επίσης, θέλω να ρωτήσω τον κ. Κορκίδη, με την μεγάλη εμπειρία στα θέματα, γενικότερα, επιχειρηματικότητας, αλλά και ειδικότερα στον Πειραιά, εάν έχει μία γνώση από τα φοιτητικά του χρόνια, μέχρι σήμερα, για αντίστοιχη νομοθετική διάταξη, δηλαδή για διάταξη, η οποία επιτρέπει, ή επιβάλλει μάλλον, απαλλοτρίωση ιδιώτη από ιδιώτη. Εγώ δεν θυμάμαι, αλλά επειδή έχει καλύτερη μνήμη ο κύριος Κορκίδης και μεγαλύτερη σχέση με την επιχειρηματικότητα.

 Τέλος, μια κουβέντα μόνον προς τους εκπροσώπους των εργαζομένων, αλλά και στον εκπροσώπους και στους κατοίκους και στο Δήμο Χαϊδαρίου και στους άλλους Δήμους που έχουν σχέση. Αυτό που θέλω να πω με σαφήνεια είναι ότι μην περιμένετε με δημόσιες σχέσεις να λυθούν τα προβλήματά σας. Με αγώνες θα λυθούν και, τουλάχιστον εγώ, αλλά και όλοι από το ΣΥΡΙΖΑ, θα είμαστε στο πλάι σας σε αυτούς τους αγώνες.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε. Το λόγο έχει ο κύριος Κανακάκης.

**ΒΑΣΙΛΕΙΟΣ ΚΑΝΑΚΑΚΗΣ (Πρόεδρος του Συνδέσμου Επιχειρήσεων Ναυπηγικής Βιομηχανίας):** Το θέμα είναι ότι για εμάς η διακήρυξη του εκκαθαριστή ήταν η πώληση των ΕΝΑΕ Ναυπηγείων και της ΕΤΑΔ χωρίς κανένα ναυπηγείο, το μεγαλύτερο της Μεσογείου σε δύο κομμάτια. Για εμάς δεν έχει αλλάξει το τι ήταν και το τι πρέπει να συνεχίσει. Ήταν ένα ναυπηγείο, το οποίο παραχωρήθηκε στη HDV είχε τις δύο μόνιμες δεξαμενές και τρεις πλωτές. Σήμερα έχει απομείνει με τις δύο μόνιμες και κάποια λάθη του παρελθόντος οδήγησαν σε ένα χρέος 300 εκατομμύρια, μαζί με τους τόκους στα 700 εκατομμύρια. Πρέπει σε αυτήν τη μεταβίβαση να αποφύγουμε κάθε λάθος, που θα μπορούσε να οδηγήσει τα Ευρωπαϊκά Όργανα και την Επιτροπή Ανταγωνισμού να παρέμβουν πάλι και να έχουμε ξανά ένα ναυπηγείο με προβλήματα ή ένα ναυπηγείο κλειστό για κάποια χρόνια.

Στο ναυπηγείο οι χρήσεις που δίνονται δεν είχαν αναγγελθεί στη διακήρυξη πώλησης. Σήμερα οι χρήσεις που δίνονται είναι πάρα πολλές και πουθενά δεν υπάρχει μια αναφορά, όχι εκ μέρους του νομοσχεδίου, αλλά εκ μέρους του αγοραστή, αν θα συνεχίσει να λειτουργεί ως ναυπηγείο με εμπορική δραστηριότητα, με ναυπηγοεπισκευαστικό, με κατασκευές και όλα αυτά και αν υπάρχει και ένα πρόγραμμα επενδύσεων ώστε να ξαναβρεί την αίγλη που είχε στο παρελθόν. Ο στόχος της πώλησης μιας τέτοιας μεγάλης επιχείρησης δεν είναι πώς θα εισπράξει το Δημόσιο τα 25 και 37 εκατομμύρια, αλλά το πώς θα αναπτυχθεί η βαριά ναυπηγική βιομηχανία.

Καμία διασφάλιση δεν υπάρχει ούτε για θέσεις εργασίας, ούτε για τη συνέχιση της δραστηριότητας της ναυπηγικής βιομηχανίας. Εμείς διαφωνούμε, πιστεύουμε ότι η κύρια δραστηριότητα πρέπει να είναι μόνο και μόνο μετασκευή, επισκευή, κατασκευή πλοίων, ναυπηγοεπισκευαστικό και οι δευτερεύουσες να είναι μόνο υποστηρικτικές της ναυπηγικής βιομηχανίας. Καμία δουλειά δεν έχουν σε αυτό το κομμάτι το βιομηχανικό να μπαίνουν θέματα, όπως τουρισμός, αναψυχή, τουριστικοί λιμένες και όλα αυτά. Η παρέμβασή μας είναι στο ότι αυτή η επιχείρηση δεν έχει σημασία πόσο παραχωρήθηκε, πόσο πουλήθηκε, αλλά ποιες είναι οι προοπτικές της. Αν υπάρχουν προοπτικές ανάπτυξης, αν υπάρχουν προοπτικές βιομηχανικές και αν υπάρχουν προοπτικές απασχόλησης.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ και τον κ. Κανακάκη. Περνάμε, τώρα, στους υπόλοιπους εκπροσώπους φορέων. Το λόγο έχει ο κ. Σπυρόπουλος για τρία λεπτά.

**ΣΤΑΥΡΟΣ ΣΠΥΡΟΠΟΥΛΟΣ (Νομικός Σύμβουλος του Κράτους (ΝΣΚ)):** Ευχαριστώ, κ. Πρόεδρε.

Έθεσε τρία ζητήματα, η κυρία Ελευθεριάδου. Το πρώτο ζήτημα αφορά το άρθρο 27 του νομοσχεδίου και συγκεκριμένα, όσον αφορά τη ρύθμιση του θέματος της συνδρομής των κωλυμάτων διορισμού του προσλαμβανόμενου λειτουργού του Νομικού Συμβουλίου του Κράτους. Εδώ, είχε γίνει ένα σφάλμα στον ισχύοντα Οργανισμό. Και ο προηγούμενος Οργανισμός προβλέπει ότι τα κωλύματα του διορισμού δεν πρέπει να συντρέχουν, ούτε κατά το στάδιο του διαγωνισμού, ούτε κατά το στάδιο του διορισμού. Ήταν το άρθρο 31, παράγραφος 2. Το ίδιο προβλέπει και ο Υπαλληλικός Κώδικας στο άρθρο 10, το ίδιο προβλέπει και ο ισχύων Οργανισμός των Δικαστηρίων και Κατάστασης Δικαστικών Λειτουργών στο άρθρο 44. Εδώ, τέθηκε κατά έναν τρόπο αρνητικό, αλλά στο ίδιο συμπέρασμα οδηγεί. Δηλαδή, σωρευτικά στο πρόσωπο του υποψηφίου δεν πρέπει τα κωλύματα να συντρέχουν, ούτε κατά το διαγωνισμό, ούτε κατά τον διορισμό. Επειδή η φράση είναι ελλιπής και δημιουργεί κάποια ασάφεια, επαναφέρθηκε η ρύθμιση, που ίσχυε και ισχύει για όλο το δημόσιο τομέα και αντικαθιστούμε, τη λέξη «ή» με τη λέξη «και», κατά το στάδιο του διαγωνισμού και κατά το στάδιο του διορισμού. Άλλωστε, δεν είναι δυνατόν κάποιος να διοριστεί και μετά να συντρέξει στο πρόσωπό του το κώλυμα διορισμού. Όπως ξέρετε όλοι, σας απολύεται. Επομένως, αυτή η αστοχία διορθώνεται.

Δεύτερον, σε αυτό που είπε η κυρία Ελευθεριάδου και αφορούσε το θέμα του άρθρου 28 ότι προσθέτουμε, μολονότι είναι αναγκαίο, εξεταστέα ύλη στο διαγωνισμό, ούτε αυτό ισχύει. Κι εδώ είχε γίνει ένα λάθος. Στο άρθρο 43 του Οργανισμού στην εξεταστέα ύλη είναι και η διοικητική εκτέλεση, πάρα πολύ σημαντικό γνωστικό αντικείμενο για τους υποψήφιους λειτουργούς του ΝΣΚ. Πλην, όμως, ενώ στο στάδιο της προφορικής δοκιμασίας, που μετράει κατά 20% στο τελικό αποτέλεσμα του διαγωνισμού, συμπεριλαμβάνεται στην εξεταστέα ύλη η διοικητική εκτέλεση, από την παραδρομή αυτή που ήταν μαζί με την αναγκαστική εκτέλεση στη γραπτή δοκιμασία είχε παραλειφθεί. Επαναφέρουμε και αυτό, ώστε ενιαία η διοικητική εκτέλεση να μην είναι μόνο στην προφορική δοκιμασία, αλλά και στη γραπτή δοκιμασία.

Τρίτον και τελειώνω, στο άρθρο 30 αφαιρώ την παράγραφο 3 του άρθρου 60 του ισχύοντος Οργανισμού. Απαλείφεται μια φράση. Γιατί απαλείφεται αυτή η φράση; Γιατί, κ. Πρόεδρε, είναι ρητή. Συγκεκριμένα, στην παράγραφο 2 του ίδιου άρθρου 60 προβλέπεται ότι ο Πρόεδρος του Νομικού Συμβουλίου του Κράτους μπορεί να προβεί σε περικοπή των αποδοχών του λειτουργού, που απέχει από τα καθήκοντά του, απουσιάζει από τα καθήκοντά του. Στο σχέδιο του Οργανισμού, το οποίο έχει ψηφιστεί από τη Βουλή των Ελλήνων, υπήρχε η δυνατότητα στον Πρόεδρο να κάνει περικοπή αποδοχών και στην περίπτωση που είναι στην υπηρεσία του, άλλα αμελεί στην εκτέλεση των καθηκόντων του. Και σε αυτή την περίπτωση, στην παράγραφο 3 προβλεπόταν ότι, αντί να του κάνει περικοπή αποδοχών, του έδωσε μια προθεσμία να εκπληρώσει το καθήκον του, ,μήπως και δεν προχωρήσει στην περικοπή αποδοχών. Επειδή υπήρξαν αντιρρήσεις κατά τη διάρκεια συζήτησης του νομοσχεδίου στη Βουλή, όσον αφορά το εύρος της αρμοδιότητας αυτής του Νομικού Συμβουλίου του Κράτους, περιορίστηκε η δυνατότητά του να περικόπτει αποδοχές, μόνο σε περίπτωση απουσίας του λειτουργού του ΝΣΚ και όχι σε άλλες περιπτώσεις. Πλην όμως, δεν έγινε και αντίστοιχη ρύθμιση στην παράγραφο 3 και έμεινε μια περιττή φράση να του τάσσει προθεσμία να εκπληρώσει τα καθήκοντά του, ενώ αυτό δεν μπορεί να γίνει. Αυτή η περιττή φράση, γι’ αυτό μιλήσαμε στην αρχή για νομοτεχνικές βελτιώσεις, απαλείφεται. Αυτή είναι η απάντησή μας. Ευχαριστούμε πάρα πολύ και εσάς και την κυρία Ελευθεριάδου.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Τον λόγο έχει η κυρία Πανόπουλου.

**ΕΜΜΑΝΟΥΕΛΑ ΠΑΝΟΠΟΥΛΟΥ (Πρόεδρος της Ένωσης Μελών του Νομικού Συμβουλίου του Κράτους (ΝΣΚ)):** Ευχαριστώ πολύ, κ. Πρόεδρε.

Να απαντήσω στην κυρία βουλευτή. Όσον αφορά τα άρθρα 27 και 28, με κάλυψε ο Νομικός Σύμβουλος. Είναι σαφές ότι όσα εξέθεσε ισχύουν. Άρα, πρόκειται για μια νομοτεχνική διόρθωση, όπως είπαμε και στην αρχή της τοποθέτησής μας.

Για το θέμα ειδικά της ύλης, επειδή η κυρία Ελευθεριάδου έθεσε την επιβάρυνση των υποψηφίων λειτουργών του Νομικού Συμβουλίου του Κράτους με ύλη. Η διοικητική εκτέλεση είναι από τα βασικά καθήκοντα από την είσοδο του δοκίμου δικαστικού πληρεξουσίου στο Νομικό Συμβούλιο. Η ενασχόλησή του με τον Κώδικα Είσπραξης Δημοσίων Εσόδων και γενικά με τη διοικητική εκτέλεση είναι άμεση και, συνεπώς, είναι και προς όφελος των λειτουργών, που επιθυμούν να υπηρετήσουν το Νομικό Συμβούλιο, να έχουν πολύ καλή γνώση της διοικητικής εκτέλεσης.

 Θεωρώ ότι ορθά περιλήφθηκε αυτό και στη γραπτή διαδικασία. Ούτως η άλλως, η ύλη είναι μεγάλη, αλλά και οι υποχρεώσεις που αναλαμβάνουν οι λειτουργοί μας, όταν εισέλθουν στο Νομικό Συμβούλιο είναι, επίσης, πολύ μεγάλες.

Όσον αφορά το άρθρο 30. Είναι ορθό ότι η Ένωση Μελών του Νομικού Συμβουλίου του Κράτους κατά τη συζήτηση του Οργανισμού ενώπιον της Επιτροπής είχε αντίρρηση σχετικά με την περικοπή του μισθού. Από εκεί ξεκινά το θέμα ότι διορθώθηκε το άρθρο αυτό και η διατύπωσή του πλέον είναι πιο ορθή. Είναι σαφές ότι για το θέμα της περικοπής εμείς θεωρούμε ότι πρόκειται περί διπλής ποινής, αφού ούτως η άλλως προβλέπεται ως πειθαρχικό παράπτωμα η μη παροχή υπηρεσίας. Συνεπώς, το θέμα της περικοπής εμφανίζεται σαν μια επιπλέον ποινή.

Σε κάθε περίπτωση, η νομοτεχνική διόρθωση, που γίνεται τώρα, ανταποκρίνεται στην πραγματικότητα. Όπως διαμορφώθηκε πλέον το άρθρο 60, όπου η περικοπή μισθού αφορά μόνο την περίπτωση μη παροχής υπηρεσίας, η φράση, η οποία διαγράφεται, είναι όντως περιττή και καλώς διαγράφεται.

Σας ευχαριστώ πολύ. Θα μου επιτρέψετε, εφόσον δεν υπάρχει άλλη ερώτηση και επειδή έχουμε εκλογές σήμερα και είναι μια ειδική μέρα για την Ένωση μελών, να αποχωρήσω.

Ευχαριστώ πάρα πολύ για τις ερωτήσεις και για τη συμμετοχή της Ενώσεως. Καλή σας ημέρα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλή επιτυχία. Και εμείς ευχαριστούμε πάρα πολύ.

**ΣΤΑΥΡΟΣ ΣΠΥΡΟΠΟΥΛΟΣ (Νομικός Σύμβουλος του Κράτους (ΝΣΚ)):** Κύριε Πρόεδρε, κι εμένα αν μπορείτε να μου επιτρέψετε να αποχωρήσω λόγω υπηρεσιακής απασχόλησης, εκτός κι αν κρίνετε απαραίτητο να παραμείνω.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς κ. Σπυρόπουλε. Και εμείς σας ευχαριστούμε.

Περνάμε στον κ. Λογοθέτη. Κύριε Λογοθέτη, έχετε τον λόγο, για να απαντήσετε στους συναδέλφους.

**ΙΩΑΝΝΗΣ ΛΟΓΟΘΕΤΗΣ (Πρόεδρος της Ομοσπονδίας Συλλόγων Εργαζομένων Τυχερών Παιχνιδιών):** Θα ξεκινήσω από την ερώτηση της κυρίας Ελευθεριάδου, της βουλευτού του ΣΥΡΙΖΑ, για το άρθρο 375 του ν. 4512. Καταρχάς, θα ήθελα να πω, όσο μπορώ πιο σύντομα, ότι η κατάσταση αυτήν τη στιγμή στα καζίνο του ομίλου Πηλαδάκη είναι τραγική. Το καζίνο του Ρίο από την προηγούμενη Παρασκευή, για μία ακόμα φορά, είναι κλειστό, δεν λειτουργεί. Γιατί οι ιδιοκτήτες του ξενοδοχείου κατάσχεσαν μέρος του εξοπλισμού για ενοίκια, που οφείλει ο επιχειρηματίας.

Για μία ακόμα φορά το καζίνο του Ρίου, όπως και το καζίνο της Αλεξανδρούπολης, που στο παρελθόν ανοιγόκλεινε, βρίσκεται κλειστό. Η κατάσταση, που αντιμετωπίζουν οι συνάδελφοί στο καζίνο του Ρίο, είναι τραγική. Τους οφείλονται μισθοί μηνών, όπως και στο καζίνο της Αλεξανδρούπολης.

Και για να απαντήσω στην ερώτησή σας για το άρθρο 375 του ν. 4512, όχι απλά θα πρέπει να τεθεί σε ισχύ, επιβάλλεται και απαιτείται τη συγκεκριμένη στιγμή, γιατί σύμφωνα με πληροφορίες, που υπάρχουν, ενδεχομένως ακόμα και την επόμενη εβδομάδα, ίσως κατατεθεί επίσημη πρόταση-προσφορά στον επιχειρηματία για την απόκτηση των καζίνων του.

Η κατάσταση, όπως σας είπα, δεν μπορεί να πάει άλλο. Τρία καζίνο έχει ο όμιλος Πηλαδάκη, το καζίνο του Ρίο, το καζίνο της Κέρκυρας και το καζίνο της Αλεξανδρούπολης. Το ένα παραμένει κλειστό, στα άλλα δύο ήδη σκέφτονται οι εργαζόμενοι να τα κλείσουν μόνοι τους.

 Αντιλαμβάνεστε, λοιπόν, ότι αυτήν τη στιγμή δεν εισπράττει ούτε το Ελληνικό Δημόσιο έσοδα, δεν εισπράττει ούτε ο ΕΦΚΑ έσοδα, δεν εισπράττουν ούτε οι τοπικοί προμηθευτές των τριών κοινωνιών έσοδα, δεν εισπράττουν ούτε οι εργαζόμενοι. Αντιλαμβάνεστε ότι η κατάσταση είναι οριακή.

Πιστεύουμε ότι θα δείξει τα ανακλαστικά που απαιτούνται, αυτά εχθές δηλώσαμε και στον Πρόεδρο της ΕΕΕΠ σε επίσκεψη που είχαμε. Επιβάλλεται η ενεργοποίηση χθες του άρθρου 375, που είχε καταθέσει η προηγούμενη κυβέρνηση του ΣΥΡΙΖΑ ύστερα από πίεση, που είχαμε ασκήσει. Υπήρχαν και τότε προβλήματα, όπως και στο καζίνο Λουτρακίου, αλλά εκεί βρέθηκε επενδυτής και τα πράγματα είναι σε μία ισορροπία, τώρα που μιλάμε. Επιβάλλεται και πρέπει, όσοι είστε αρμόδιοι γι΄ αυτό, να πιέσετε το Υπουργείο Οικονομικών να μπει σε ισχύ άμεσα το 375 και, αν όντως υπάρξει -και από τα δημοσιεύματα και από τις πληροφορίες- επίσημη κατάθεση εκδήλωσης ενδιαφέροντος για τα καζίνο του κ. Πηλαδάκη τις επόμενες μέρες, να διευκολυνθεί ουσιαστικά και ο καινούργιος επενδυτής, για να προχωρήσει στην απόκτηση των μετοχών και να μπουν κι αυτά τα καζίνο, όπως μπήκε και το καζίνο του Λουτρακίου, σε μία ροή, να εξυγιανθούν και να πληρωθούν τα χρέη.

Τα χρέη του ομίλου Πηλαδάκη αυτήν τη στιγμή είναι άνω των 200 εκατομμυρίων ευρώ και αυτήν τη στιγμή 500 οικογένειες, γιατί τα τρία καζίνο αριθμούν 500 εργαζόμενους, είναι όμηροι της αποτυχημένης διαχείρισης του εν λόγω επιχειρηματία. Οι καταστάσεις, που αντιμετωπίζουν, επειδή δέχομαι καθημερινά τηλεφωνήματα και γνωριζόμαστε 25 χρόνια οι συνάδελφοι σε όλα τα καζίνο, είναι τραγικές. Πραγματικά, δεν μπορούν να περιγραφούν. Δεν παίρνει άλλη αναβολή. Νομίζω, από σήμερα, κιόλας, πρέπει να αναληφθούν πρωτοβουλίες από την Κυβέρνηση, για να δοθεί λύση σε αυτό το θέμα, που ταλαιπωρεί εδώ και έξι χρόνια τους εργαζόμενους.

Έγινε ότι ήταν δυνατό να γίνει, στο κομμάτι των συμφωνιών με τον επιχειρηματία, για να μπορέσουμε να διευκολύνουμε τη λειτουργία των επιχειρήσεων, γιατί οι ανοιχτές επιχειρήσεις πληρώνουν και τα χρέη και τους εργαζόμενους και τα ασφαλιστικά ταμεία. Συμφωνίες που έγιναν και δεν τήρησε καμία. Συνεπώς, για εμάς ο συγκεκριμένος επιχειρηματίας έχει ολοκληρώσει τον κύκλο του. Τα υπόλοιπα ανήκουν στην Κυβέρνηση.

Για να απαντήσω στις ερωτήσεις που μου έκανε κι η κυρία Αντωνίου, στα καζίνο αυτήν τη στιγμή απασχολούνται 4.000 εργαζόμενοι. Πριν τα μνημονιακά χρόνια ήμασταν 5.500, που απασχολούνταν στον κλάδο των καζίνο. Είχαμε μια απώλεια γύρω στις 1.500 θέσεις αυτήν τη δεκαετία, οι οποίες απώλειες θα ήταν διπλάσιες, αν με νύχια και με δόντια δεν προσπαθούσαμε να κρατήσουμε τις θέσεις εργασίας που υπήρχαν. Οι συλλογικές συμβάσεις, που υπήρχαν, τουλάχιστον, πριν τα μνημονιακά χρόνια, ήταν αξιοζήλευτες. Να σας δώσω μία τάξη μεγέθους. Υπάρχουν 10 καζίνο στη χώρα, θα εξαιρέσω το καζίνο της Πάρνηθας, το οποίο λειτούργησε τη δεκαετία του ’70, τα υπόλοιπα 9 λειτουργήσανε από το 1995 και μετά. Όταν ξεκίνησαν ο μισθός του γκρουπιέρη το 1995 ήταν ο μισθός του ανειδίκευτου εργάτη, του χαμηλότερου μισθού 112.000 δραχμές. Με τις συλλογικές συμβάσεις, που έγιναν από τα πρωτοβάθμια σωματεία, αυτήν τη στιγμή ο μισθός έχει τριπλασιαστεί. Ήταν και είναι αξιοζήλευτες οι συνθήκες εργασίας και αμοιβής στα καζίνο. Βέβαια, μετά το 2011 στη δεκαετία των μνημονίων αρκετές συμβάσεις, αρκετές επιχειρήσεις αδρανοποιήθηκαν και σιγά σιγά δειλά έχουμε ξαναρχίσει να τις επαναφέρουμε και να διαπραγματευόμαστε καινούργιες.

Για να απαντήσω και στον κ. Αλεξιάδη, αν κληθήκαμε, ουδέποτε κληθήκαμε να εκφέρουμε την άποψή μας. Άκουσα και τον Πρόεδρο με έκπληξη να λέει ότι ένα από τα θέματα συζήτησης ήταν αν θα κληθεί η Ομοσπονδία των Τυχερών Παιχνιδιών. Αν είναι δυνατόν, στην μεγαλύτερη επένδυση της Μεσογείου, κατά δηλώσεις των επιχειρηματιών των ίδιων και της κυβέρνησης, να υπάρχει καζίνο μέσα στην επένδυση, το οποίο θα είναι και βασικός μοχλός εσόδων για τη συγκεκριμένη επιχειρηματική δραστηριότητα, να συζητείτο αν θα παρευρεθεί η μοναδική δευτεροβάθμια συνδικαλιστική οργάνωση, η οποία εκπροσωπεί και τους εργαζόμενους στα καζίνο και τους εργαζομένους στα πρακτορεία της ΟΠΑΠ Α.Ε. και τους εργαζόμενους στα VLTs της ΟΠΑΠ Α.Ε., αλλά και των διαδικτυακών εταιρειών.

Άκουσα, επίσης, τον κ. Αμανατίδη, να μου απαντάει ότι λογικά θα προβλεφθούν οι θέσεις εργασίας. Να τον ενημερώσω ότι στις 9 υφιστάμενες άδειες των καζίνο προβλέπονταν ρητά από το προσχέδιο των επενδύσεων οι θέσεις εργασίας.

Αν είναι δυνατόν, να μιλάμε για την μεγαλύτερη επένδυση της Μεσογείου και να μην προβλέπονται, όπως είπα και πριν στην πρωτολογία μου, έστω ελάχιστες θέσεις εργασίας.

Επίσης, θέλω να ενημερώσω, γιατί είναι πολύ σημαντικό, ότι τα καζίνο δύο ανταποδοτικά οφέλη έχουνε, έσοδα στο Ελληνικό Δημόσιο και στον ΕΦΚΑ και τις θέσεις εργασίας, αν θέλετε, ως αντιστάθμισμα στην όχληση, που μπορεί να δημιουργείται στις τοπικές κοινωνίες ή, κατ’ αυτούς που κρίνουν αρνητικά τα καζίνο, στην αφαίμαξη που κάναμε στις τοπικές και στην ελληνική κοινωνία.

Δύο είναι τα αντισταθμιστικά οφέλη, τα έσοδα του Ελληνικού Δημοσίου και οι θέσεις εργασίας. Αφού προβλέψαμε αυτά τα δύο, κι αν δεν τα ενισχύσουμε, τότε ποιος ο λόγος να δίνουμε άδειες; Για να θησαυρίζουν οι επενδυτές; Να θησαυρίζουν οι επενδυτές, αλλά τα κέρδη, που κάνουν, να είναι ανταποδοτικά και στις τοπικές κοινωνίες και στα έσοδα του Ελληνικού Δημοσίου από τις θέσεις εργασίας. Είναι ρητή και κάθετη η θέση μας.

Τέλος, θα ήθελα να ευχαριστήσω την κ. Ελευθεριάδου, την κ. Αντωνίου και τον κ. Αλεξιάδη για τις ερωτήσεις, που έκαναν.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κ. Λογοθέτη.

Για να είμαι ξεκάθαρος, ουδέποτε τέθηκε θέμα αν θα κληθείτε ή όχι.

**ΙΩΑΝΝΗΣ ΛΟΓΟΘΕΤΗΣ (Πρόεδρος της Ομοσπονδίας Συλλόγων Εργαζομένων Τυχερών Παιχνιδιών):** Σας άκουσα προηγουμένως που είπατε ότι υπήρξε μια συζήτηση για το αν θα κληθεί η Ομοσπονδία Τυχερών Παιχνιδιών.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν υπήρξε ποτέ κάποιο θέμα για μη πρόσκλησή σας. Θέλω να είμαι σαφής.

Ο κ. Κορκίδης, έχει το λόγο.

**ΒΑΣΙΛΕΙΟΣ ΚΟΡΚΙΔΗΣ (Πρόεδρος του Εμπορικού και Βιομηχανικού Επιμελητηρίου Πειραιά (ΕΒΕΠ)):** Ευχαριστώ, κύριε Πρόεδρε.

Να πω, πρώτα απ’ όλα, ότι υπάρχει πολύ αγαστή συνεργασία, έχουμε μια αγαστή συνεργασία με το Υπουργείο Οικονομικών και μια ανοιχτή γραμμή. Αυτό δε σημαίνει, όμως, ότι συμφωνούμε σε όλα.

Θα σας διευκρινίσω ότι τα όσα ανέφερα πριν και τα όσα κατέθεσα με την επιστολή, την οποία σας διαβίβασα, είναι απόφαση του Διοικητικού Συμβουλίου του Εμπορικού και Βιομηχανικού Επιμελητηρίου Πειραιά, από τις 20 Ιουνίου 2022, από τη Δευτέρα.

Άρα, δεν είναι μόνο προσωπική προσέγγιση πάνω στο θέμα. Οφείλω να υπερασπίζομαι τα μέλη - επιχειρήσεις του Εμπορικού και Βιομηχανικού Επιμελητηρίου και επιχειρήσεις οι οποίες έχουν επενδύσει με τη διαδικασία που ανέφερα νωρίτερα και είναι μέλη μας.

Από εκεί και πέρα, εμείς λέμε ότι οποιαδήποτε διευκόλυνση δίνεται στον μεγάλο επενδυτή, θα πω εγώ, να δοθεί και στους μικρομεσαίους επενδυτές, πάντα στο πλαίσιο της ολοκληρωμένης ανάπτυξης της ευρύτερης περιοχής των ναυπηγείων, σύμφωνα με όλους τους κανόνες και τους περιβαλλοντικούς όρους, που οφείλουμε να σεβαστούμε.

Δεύτερον, αναφορικά με τις χρήσεις, διαβάζω πραγματικά, μια διευρυμένη περιγραφή χρήσεων. Μέσα σ’ αυτή την περιγραφή δεν υπάρχει FSRU, ούτε αναφορικά,, ούτε περιγραφικά. Υπάρχουν πάρα πολλές άλλες χρήσεις, οι οποίες νομίζω ότι συνάδουν με ένα πράσινο ναυπηγείο. Γιατί αυτό θέλουμε να δημιουργήσουμε, ένα πράσινο σύγχρονο ναυπηγείο. Δεν πάμε σε προγενέστερες εποχές, που λειτουργούσαν διαφορετικά τα πράγματα, αλλά σε αυτά που επιβάλλεται να λειτουργούν σήμερα και στο μέλλον.

Μάλιστα, δε μας τρομάζει το θέμα της αναψυχής ή οτιδήποτε άλλο. Αν πάει κανείς στο Λιμάνι του Αμβούργου, οι ακριβότερες κατοικίες είναι στην περιοχή του λιμανιού.

Βεβαίως, δεν αναμένουμε να γίνουν εκεί κατοικίες αλλά το να υπάρχει αναψυχή μέσα σε αυτόν τον τεράστιο χώρο ή να υπάρχει ανακύκλωση συσκευασιών και υλικών, μιας και ξεκάθαρα αναφέρει για βιομηχανικές εγκαταστάσεις υψηλής όχλησης, που είναι τα ναυπηγεία, το να υπάρχουν εργαστήρια ερευνητικά, να υπάρχει ένα data center ή να υπάρχουν εγκαταστάσεις Ανανεώσιμων Πηγών Ενέργειας (ΑΠΕ), νομίζω ότι απαντάει σ’ αυτό το ερώτημα, τουλάχιστον, σύμφωνα με το άρθρο 7 παράγραφο 2γ, που θα τη δείτε κι εσείς.

Για το θέμα της απαλλοτρίωσης ιδιώτη επενδυτή από ιδιώτη επενδυτή, όχι κύριε Αλεξιάδη, νομίζω ότι, όπως είπε και η κυρία Ελευθεριάδου, αντίκειται και στο Σύνταγμα, στο άρθρο 17 του Συντάγματος. Δεν δικαιολογείται αυτό και είπα ξεκάθαρα ότι ο ιδιώτης δεν απαλλοτριώνει ιδιώτη, αγοράζει από ιδιώτη σε τίμημα που θα συμφωνηθεί. Διαφορετικά θα μπορούσαμε να απαλλοτριώσουμε το γείτονά μας.

Επίσης, στο θέμα των απαλλοτριώσεων θα είμαι και λίγο πιο προσεκτικός ως προς τις fast track απαλλοτριώσεις στο θέμα των Ανανεώσιμων Πηγών Ενέργειας. Μην ξαφνικά ο κάθε αγρότης δει τη γη του να απαλλοτριώνεται υπέρ των ΑΠΕ. Γι΄ αυτό είμαι πολύ επιφυλακτικός.

Για το θέμα του αιγιαλού νομίζω ότι υπάρχει ξεκάθαρα αναφορά στο άρθρο 8 παράγραφος 4 ότι παραχωρείται ο αιγιαλός και η παραλία με καθορισμό σχετικού ανταλλάγματος. Δεν παραχωρείται δωρεάν και, μάλιστα, με δικαιολογητικά, τα οποία θα πρέπει να εγκριθούν από τη Διεύθυνση Στρατηγικών Επενδύσεων του Υπουργείου Ανάπτυξης και Επενδύσεων.

Κάτι τελευταίο. Τι καλύτερο από το να μπορούσαμε πραγματικά να κάνουμε μια αναφορά στις συστάδες και στις συνέργειες που θέλουμε να προωθήσουμε στην ελληνική επιχειρηματικότητα και ιδιαίτερα στην επενδυτική επιχειρηματικότητα και πόσω μάλλον μεταξύ Ελλήνων επενδυτών, μεγάλων και μικρομεσαίων. Νομίζω ότι αυτός θα πρέπει να είναι στόχος μας και όχι κάτι διαφορετικό.

Είμαστε υπέρ του νομοσχεδίου. Δεν συμφωνούμε με το θέμα των απαλλοτριώσεων. Κάποιοι επένδυσαν εκεί, ακριβώς, γιατί πίστεψαν στο όραμα επαναλειτουργίας των ναυπηγείων. Δώστε τους το δικαίωμα μαζί με τον επενδυτή, τον οποίο πραγματικά θέλουμε να υποστηρίξουμε και το πράξαμε από την πρώτη μέρα, να λειτουργήσουν τα ναυπηγεία μας. Αυτός είναι ο στόχος του Επιμελητηρίου μας. Τα θεωρούμε πραγματικά στρατηγικής σημασίας. Τα θεωρούμε πραγματικά μεγάλο εθνικό στόχο και πρέπει να τα διευκολύνουμε να λειτουργήσουν με τον καλύτερο δυνατό τρόπο.

Σας ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς σας ευχαριστούμε κύριε Κορκίδη.

Το λόγο έχει ο κ. Μπαλογιάννης, Πρόεδρος του Σωματείου Εργαζομένων στα Ναυπηγεία Σκαραμαγκά.

**ΕΥΑΓΓΕΛΟΣ ΜΠΑΛΟΓΙΑΝΝΗΣ (Πρόεδρος Εργαζομένων Ναυπηγείων Σκαραμαγκά «Η ΤΡΙΑΙΝΑ»):** Θα ξεκινήσω με τις απαντήσεις στην κυρία Ελευθεριάδου και στην κυρία Αντωνίου. Πιστεύω ότι θα καλύψω και τις δύο κυρίες.

Στις ερωτήσεις περί αποζημιώσεων, αποδοχών, κατάσχεση έχω να πω τα παρακάτω: Εμείς, σαν εργαζόμενοι, ζητάγαμε τουλάχιστον οι αποζημιώσεις μας να πληρωθούν με τον ίδιο τρόπο, εκτός, δηλαδή, του τιμήματος της πώλησης. Αυτό που προανέφερα. Δηλαδή, για τις αποζημιώσεις ζητάμε να πληρωθούν με χρήματα, εκτός του τιμήματος, με τρόπο ανάλογο με αυτόν που έχει θεσπιστεί για τους εργαζόμενους στη ΛΑΡΚΟ.

 Για τα υπόλοιπα οφειλόμενα αυτό που ζητάμε είναι να σεβαστεί το Ελληνικό Δημόσιο τις αποφάσεις του Διεθνούς Διαιτητικού Δικαστηρίου και των Ελληνικών Δικαστηρίων και να εκτελέσει τις αποφάσεις τους. Ζητάμε, δηλαδή, να καταβάλει το Δημόσιο τα ποσά που έχουν επιδικαστεί από το ICC, χωρίς άλλες καθυστερήσεις. Έχει εξαντλήσει όλα τα ένδικα μέσα το Δημόσιο και αυτή η καθυστέρηση έφερε τους τόκους που προαναφέραμε.

Όσο η αίτηση αναίρεσης του Δημοσίου εκκρεμούσε στον Άρειο Πάγο, η διαβεβαίωση όλων των αρμοδίων Υπουργών ήταν ότι το Δημόσιο θα σεβαστεί την όποια απόφαση του Αρείου Πάγου κι αν είναι απορριπτική της αιτήσεως θα καταβάλει τα επιδικασθέντα από το ICC στον ειδικό διαχειριστή της Ελληνικά Ναυπηγεία Α.Ε., για να τα διανείμει, σύμφωνα με το νόμο, στους πιστωτές της εταιρείας.

Παρά το γεγονός, όμως, ότι η απόφαση του Αρείου Πάγου δημοσιεύθηκε στις 23/2/2022 και καθαρογράφτηκε στις 4/4/2022, το Ελληνικό Δημόσιο όχι μόνο δεν έχει καταβάλει τα επιδικασθέντα, αλλά μέχρι σήμερα ούτε καν έχουμε λάβει σαφή απάντηση για το τι σκοπεύει να κάνει.

Παρά τις πρότερες δεσμεύσεις ότι θα σεβαστεί τις αποφάσεις του Αρείου Πάγου, ακόμη δεν έχει γίνει απολύτως τίποτα. Εν τω μεταξύ, όσο εκκρεμούσε η απόφαση του ICC, εμείς, οι εργαζόμενοι για την πληρωμή των οφειλόμενων αποδοχών μας από την εργοδότρια εταιρεία είχαμε επιβάλει στα χέρια του Ελληνικού Δημοσίου, ως τρίτου, κατάσχεση των απαιτήσεων, που η εταιρεία Ελληνικά Ναυπηγεία Α.Ε. είχε κατά του Δημοσίου με αιτία τη σύμβαση των υποβρυχίων, όπως οι οφειλόμενες αυτές αποδοχές μας είχαν διαμορφωθεί με τόκο και στο χρόνο της κατάσχεσης που είχαμε κάνει.

Το Ελληνικό Δημόσιο δεν κατέθεσε στο αρμόδιο Ειρηνοδικείο την προβλεπόμενη από τον Κώδικα Πολιτικής Δικονομίας δήλωση τρίτου, οπότε οι εργαζόμενοι αναγκαστήκαμε και καταθέσαμε ανακοπή ενώπιον του Πολυμελούς Πρωτοδικείου Αθηνών κατά της παράλειψης αυτής. Επί της ανακοπής αυτής των εργαζομένων εκδόθηκε πέρσι στις 6 Απριλίου 2021 η υπ’ αριθμόν 1054/2021 απόφαση του Πολυμελούς Πρωτοδικείου Αθήνας, η οποία δέχεται την ανακοπή και υποχρεώνεται το Ελληνικό Δημόσιο από το ποσά που έχουν επιδικαστεί υπέρ της ΕΝΑΕ με απόφαση του ICC να καταβάλει ονομαστικά σε καθέναν από τους 994 εργαζόμενους, για τους οποίους είχε επιβληθεί η κατάσχεση στα χέρια του Δημοσίου το σύνολο των αποδοχών τους από 18/4/2012 μέχρι και 30/4/2014 συμπεριλαμβανομένων και όλων των υπολοίπων, που είχα προαναφέρει, επιδόματα, άδειες κ.λπ..

Το σύνολο των χρημάτων που υποχρεούται να καταβάλλει με βάση την απόφαση του ICC το Δημόσιο στους εργαζομένους είναι 73 εκατομμύρια, σήμερα. Μετά από αυτήν την εξέλιξη και με δεδομένο πλέον ότι ο Άρειος Πάγος με την 295/2022 απόφαση απέρριψε την αίτηση αναίρεσης του Δημοσίου κατά της απόφασης του ICC, οι εργαζόμενοι ζητάμε το Ελληνικό Δημόσιο να αποδεχθεί και να εκτελέσει την υπ’ αριθμόν 1054/2021 απόφαση του Πολυμελούς Πρωτοδικείου Αθηνών, καταβάλλοντας απευθείας στους εργαζόμενους τα ποσά, που για τον καθένα στην απόφαση αυτή προσδιορίζονται.

Το Δημόσιο δεν θα ωφεληθεί σε κάτι, εάν ασκήσει έφεση κατά της απόφασης 1054/2021, αφού ακόμη κι αν η έφεση αυτή γίνει δεκτή τα χρήματα που έχουν επιδικαστεί με την απόφαση του Διαιτητικού Δικαστηρίου, του ICC, θα πρέπει ούτως η άλλως να τα καταβάλει. Η διαφορά είναι ότι, αν η 1054/2021 απόφαση εξαφανιστεί από την έφεση, τα 73 εκατομμύρια, που χρεώνουν το Δημόσιο να καταβάλει στους εργαζόμενους, θα τα αποδώσει στην ειδική διαχείριση, προκειμένου να πληρωθούν οι απαιτήσεις όλων των πιστωτών, που θα αναγγελθούν με βάση όσα προβλέπει ο Πτωχευτικός Κώδικας.

Εάν το Δημόσιο τώρα ασκήσει έφεση κατά της απόφαση της κατάσχεσης, παρά το γεγονός ότι δεν μπορεί να προσδοκά κανένα όφελος, η εξέλιξη αυτή θα είναι ιδιαίτερα επιζήμια και εντελώς άδικη για τους εργαζόμενους. Θα ξαναζήσουμε και θα περιμένουμε για άλλη μια φορά τις αποφάσεις του ICC που εκτελέστηκαν και που έχουν τελεσιδικήσει το 2022 μετά από πέντε χρόνια και αναγκάζονται να πληρωθούν τόκοι. Οι εργαζόμενοι είναι αυτοί που από τον Απρίλιο του 2012 μέχρι και το Μάιο του 2014, που το Πολεμικό Ναυτικό συνέχισε με δική του ευθύνη την εκτέλεση και αποπεράτωση του προγράμματος των υποβρυχίων, μόνοι τους χωρίς μισθό, πεινασμένοι, εξαντλημένοι, με τη διοίκηση της εταιρείας εξαφανισμένη και με τα δικά τους μέσα, πηγαίνοντας καθημερινά στο χώρο των ναυπηγείων και ασχολούμενοι με τη συντήρηση των υποδομών και των εγκαταστάσεων και κυρίως με τη συντήρηση των υποβρυχίων, κράτησαν υποδομές, εγκαταστάσεις και υποβρύχια σε κατάσταση τέτοια, ώστε αμέσως στη συνέχεια το Πολεμικό Ναυτικό με τους εργαζόμενους αυτούς συνέχισε το πρόγραμμα των υποβρυχίων, που σε πολύ μικρό χρονικό διάστημα ολοκληρώθηκε

Σε ένα άλλο ερώτημα από την κυρία Αντωνίου, σε ό,τι αφορά την υπογραφή σύμβασης και πως όλοι οι εργαζόμενοι θα απολυθούμε, έχουμε να δηλώσουμε ότι ναι, είχαμε ζητήσει από την Κυβέρνηση, από τον διαχειριστή, στην προκήρυξη για την πώληση να υπάρχει ειδικός όρος περί μεταφοράς όλων των εργαζομένων με τη συνέχιση των εργασιακών συμβάσεων στο νέο επενδυτή. Αυτό το αρνούνταν, και η προηγούμενη κυβέρνηση.

 Ζητήσαμε να διασφαλιστεί ότι ο νέος επενδυτής θα προσλάβει όλους τους εργαζόμενους που απασχολούνται σήμερα με συμβάσεις αορίστου χρόνου. Δεν υπάρχει καμία δέσμευση ούτε από την Κυβέρνηση, ούτε από τον επενδυτή. Έχουμε, ακόμη, ζητήσει από την Κυβέρνηση να εφαρμόσει μέτρα κοινωνικής εργασιακής προστασίας για τους εργαζόμενους που είναι κοντά στο στάδιο της συνταξιοδότησης. Ούτε για το θέμα αυτό υπάρχει κάτι συγκεκριμένο.

Εν κατακλείδι, αυτό που ζητάμε σήμερα οι εργαζόμενοι είναι πρώτον, προσθήκη στο σχέδιο νόμου της διάταξης σχετικά με τη διασφάλιση των θέσεων εργασίας.

Δεύτερον, διατήρηση της λειτουργίας των ναυπηγείων για όλον το χρόνο, κατά τον οποίον παραχωρείται στον φορέα υλοποίησης το δικαίωμα χρήσης του αιγιαλού και της παραλίας. Εδώ, θα ήθελα να απαντήσω στον κύριο Κανακάκη ότι το ναυπηγείο μπορεί να κατασκευάσει όλων των ειδών βιομηχανικά έργα. Να το ξεκαθαρίσουμε αυτό. Το γνωρίζει πολύ καλά ο ίδιος.

Τρίτον, η καταβολή των οφειλόμενων. Σεβασμός από το Δημόσιο, της απόφασης του ICC και εν συνεχεία του Αρείου Πάγου. Αποδοχή από το Δημόσιο της υπ’ αριθμόν 1054/2021 απόφασης του Πολυμελούς Πρωτοδικείου και καταβολή των ποσών απευθείας στους εργαζόμενους.

Κλείνοντας, μία απάντηση στον κύριο Αλεξιάδη και στον κύριο Κατσώτη. Οι εργαζόμενοι στα Ναυπηγεία Σκαραμαγκά έχουμε αποδείξει ότι μπορούμε και να διεκδικούμε μέσα από το δημόσιο διάλογο, αλλά και με αγώνα στους δρόμους. «Η ΤΡΙΑΙΝΑ» είναι γνωστή σε όλους για τους αγώνες της και δεν θα κάνουμε πίσω αν φτάσουμε σε αυτό το σημείο. Ευελπιστούμε με τις παρεμβάσεις όλων των Βουλευτών και με τον Υπουργό, κύριο Σταϊκούρα, να διασφαλιστούν οι θέσεις εργασίας και να δοθούν τα οφειλόμενα στους εργαζόμενους.

Ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Κι εμείς ευχαριστούμε.

Έχουμε ολοκληρώσει με τους εκπροσώπους φορέων. Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Άκουσα με μεγάλη προσοχή τους φορείς και τους ευχαριστώ για τη συμμετοχή τους. Σημειώνω τη θετική αποτίμηση του περιεχομένου του νομοσχεδίου από την πλευρά τους. Ενδεικτικά, ο κύριος Λογοθέτης, Πρόεδρος της Ομοσπονδίας Συλλόγων Εργαζομένων Τυχερών Παιγνίων, είπε επί λέξει ότι καλωσορίζουμε την επένδυση. Μιλάμε για το Καζίνο στο Ελληνικό.

Ο κύριος Κορκίδης, ο Πρόεδρος του Εμπορικού Βιομηχανικού Επιμελητηρίου Πειραιά, λέει ναι στην αναβίωση της ναυπηγικής βιομηχανίας και στην επαναλειτουργία των ναυπηγείων. Έγιναν χρήσιμες παρατηρήσεις, που βοηθούν να αποσαφηνίσουμε ορισμένα ζητήματα, αλλά και να δώσουμε απαντήσεις στα ερωτήματα που τέθηκαν.

Κύριε Λογοθέτη, τέθηκε το ζήτημα της απασχόλησης των εργαζομένων. Βάσει του άρθρου 11.13 της Σύμβασης «απασχόληση προσωπικού, απασχόληση εργαζομένων, υποχρέωση παραχωρησιούχου», ο αριθμός των εργαζομένων θα προσδιοριστεί στην απόφαση έναρξης λειτουργίας της Ε.Ε.Ε.Π., που θα εκδοθεί πριν τη λειτουργία του Καζίνου και βάσει του άρθρου 363, παράγραφος 3, του νόμου 4512/2018, όπου ορίζεται με κανονισμό της Ε.Ε.Ε.Π. και την απόφαση έναρξη λειτουργίας ο αριθμός των εργαζομένων. Η Ε.Ε.Ε.Π., όπως ξέρετε, ελέγχει θέματα συμμόρφωσης, εποπτεύει τον τρόπο λειτουργίας και επιβάλλει κυρώσεις. Επιπλέον, ο αριθμός των εργαζομένων υπάρχει και στο business plan βάσει των προσφορών του διαγωνισμού.

Σας ευχαριστώ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Εμείς σας ευχαριστούμε πολύ, κύριε Υπουργέ, για την παρέμβασή σας.

Κυρίες και κύριοι συνάδελφοι, σ’ αυτό το σημείο ολοκληρώνεται η συνεδρίαση. Θα κάνουμε ένα μικρό διάλειμμα και αμέσως μετά αρχίζει η επόμενη συνεδρίαση της Επιτροπής.

Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Βλάχος Γεώργιος, Βρούτσης Ιωάννης, Καλογιάννης Σταύρος, Καραγκούνης Κωνσταντίνος, Καρασμάνης Γεώργιος, Κεφαλογιάννης Ιωάννης, Μπούγας Ιωάννης, Παπαδημητρίου Χαράλαμπος (Μπάμπης), Τσαβδαρίδης Λάζαρος, Φωτήλας Ιάσων, Αλεξιάδης Τρύφων, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Αντωνίου Αντωνία (Τόνια), Κατσώτης Χρήστος και Βιλιάρδος Βασίλειος.

Τέλος και περί ώρα 12:00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**